text:
Inyigisho yo ku wa kabiri w’icya 13 gisanzwe,B, ku wa 30 Kamena 2015
Ugutangara kw’abigishwa imbere y’igitangaza Yezu Kristu yakoze ubwo bari bamutabaje bugarijwe n’umuhengeri gufite ishingiro. Ntibari bwabone umuntu wundi wumvirwa n’inyanja n’imiyaga. Icyo Yezu yifuza kuri bo ni ukugira ukwemera gutsinda ubwoba. Ni ukuhe kwemera ? Kuvuga indangakwemera ? Ntibihagije ngo utsinde ubwoba ahubwo icya ngombwa ni ukwizera uwo wemera ukanamukunda. Kwemera ko Imana ibaho kandi ukizera ko itazagutererana. Abigishwa bari kumwe na Kristu ariko ntibyababujije kugira ubwoba kuko batari bizeye ko ahari wese kuko yari asinziriye.
Ukwemera, ukwizera n’urukundo rero bitsinda kubunza imitima bigatuma umuntu abaho atuje. Utuje muri we ntakabiriza ibintu ngo byacitse kuko byacitse ica igikuba hose. Ukwizera rero guherekeje ukwemera n’urukundo gufasha nyirako kudakura icyizere ku Mukiza no kudahungabana mu bigeragezo ahubwo akagira akanyabugabo. Nibyo dusanga mu ibaruwa Pawulo mutagatifu yandikiye Abanyafilipi agira ati « Nshobora byose muri Kristu untera imbaraga » (Fil 4,13).
Mu buzima bwacu, Kiliziya yacu turimo mu rugendo rugana hakurya y’ubu buzima, nayo ntibura guhura n’imihengeri rimwe na rimwe harimo imivumba ikaze. Ibivugwa kuri Kiliziya n’abatayizi, abayirwanya, abaza bajegeza bibwira ko batatanya abemera ifite… Ibyo byose bituma abagereranywa n’abo Yezu yise abemera gato bibwira ko bibarangiranye rimwe na rimwe kubera igihunga bakaba barohama bibwira ko barimo gukiza amagara yabo, abandi bakayihakana nka Petero yihakana Yezu ati « Uwo muntu simuzi ». Ijambo ryo kwizerwa twagenderaho ni iryo Yezu Kristu ubwe yivugiye : « …Kuri urwo rutare nzubakaho Kiliziya yanjye, n’ububasha bwo mu kuzimu ntibuzayitsinda » (Mt 16, 18).
Ngaho rero dukomeze urugendo, dukangure Yezu Kristu mu isengesho rya buri gihe dukoresheje ukwemera. Ntiturivuge gusa igihe turi mu kaga ahubwo n’igihe twahiriwe tumushimire iyo neza kuko adashobora kudutererana. Mu isomo rya mbere, igitabo cy’Intangiriro nacyo cyatweretse uko Imana ubwayo ica akanzu ku bayiringira nta gushidikanya ku mukiro itanga ngo babe bakwerekeza aho ibereka ariko umutima wabo utari kuri yo ahubwo uri ku butunzi. Ibyo bituma muntu ubwe yishyira mu rungabangabo, akagwa mu gihirahiro akaba atagiteye intambwe kuko bitamukundira guhitamo Imana cyangwa bintu. Abaharanira ubutungane barahirwa kuko batarimbuka ahubwo batunga umugabane Imana bizeye ibagabira.
Twiringire Imana kuko ikoresha ububasha bwayo ngo idukize. Igihe twibwira ko idahari, ko yaba yaradutereranye nitwe ahubwo tuba « tudahari », tutakiyizera, twarayikuye ku rutonde rw’abo twemera ko bashobora kutugirira akamaro, tukaba twakwizera ko ibikorwa byacu by’indashyikirwa ari byo bizadukiza, tukabishima, tukabirata, tukabisingiza. Ngaho, imitima yacu nigarukire Imana umukiza wacu kuko tutayifite twashira twumva.
Padiri Bernard KANAYOGE


c: text/html

text:
Nawe waba Intwari bidasabye ko uhara amagara - CHENO
Urwego rw’Igihugu rw’Intwari Imidari n’Impeta by’Ishimwe (CHENO), ruratangaza ko buri wese ubishaka kandi ubiharanira ashobora kuba Intwari bitagombye gusaba ko abura ubuzima, kuko ubutwari bukenewe uyu munsi ari ubuteza imbere imibanire n’imibereho myiza y’Abanyarwanda.
Umuyobozi ushinzwe ubushakashatsi muri CHENO, Rwaka Nicolas, avuga ko hari gukorwa ubushakashatsi bwenda kugera ku musozo bugamije gushyira bamwe mu bakoze ibikorwa by’indashyikirwa mu rwego rw’Intwari z’Ingenzi, uru rukaba ruzaba rukurikiye urwego rwa kabiri rw’Intwari z’Imena.
Uru rwego rw’Imena rugizwe n’Intwari zatabarutse n’izikiriho zigizwe n’abari abana b’i Nyange banze kwitandukanya hakurikijwe ubwoko, ubwo baterwaga n’abacengezi bakabicamo barindwi mu 1997 i Nyange mu karere ka Ngororero mu ntara y’i Burengerazuba.
N’ubwo ibikorwa by’ubutwari bisaba ko bibaye ngombwa wanahara ubuzima bwawe nk’uko bigaragara ku Ntwari z’Imanzi, aho uri muri urwo rwego agomba kuba yarakoze ibikorwa by’indashyikirwa bikanamwambura ubuzima, kuvuga ubutwari uyu munsi bisobanurwa mu buryo bwinshi hakurikijwe Indangagaciro za ngombwa ngo umuntu ashyirwe mu rwego runaka rw’Intwari.
Ni ibiki wakora ngo ugirwe Intwari?
Nyuma ya Jenoside yakorewe Abatutsi byabaye ngombwa ko umuco w’Ubutwari wongera kuvomwa mu bya kera byarangaga ubutwari bw’Abanyarwanda birimo kugira umutima ukomeye kandi ucyeye, uwo mutima ukaba udatinya, udahishira ikibi ahubwo ugishyira hanze.
Ibindi byatumaga umuntu aba Intwari binashingirwaho mu bushakashatsi bwo gushyira umuntu mu rwego rw’Intwari, harimo gukunda Igihugu nk’ikintu cy’Ingenzi cyaranze abakurambere b’Abanyarwanda ibyo bikaza gucika nyuma y’Abakoroni ubwo bacagamo Abanyarwanda ibice bakimakaza amacakubi yagejeje u Rwanda kuri Jenoside yakorewe Abatutsi.
Rwaka asobanura ko Intwari z’u Rwanda rwo hambere zakundaga Igihugu zigaharanira ubwenegihugu bumwe bw’Abanyarwanda kandi zikaba zanakwitangira Igihugu ku nyungu za benshi, ku buryo zanahara ubuzima bwazo, urugero ni nk’uko byagendaga ku bitwaga ‘Abacengeri’ bitangaga ngo bicwe n’ababisha, ariko barinde Umwami n’Ingabo ze.
Kugira ukuri no kureba kure n’ubushishozi ni ikindi kintu cy’ingenzi ushaka kuba Intwari yashingiraho, kuko byagaragaye ko abantu benshi bagize uruhare muri Jenoside yakorewe Abatutsi kubera kudashishoza ku ngaruka byateza Abanyarwanda bose, uyu munsi abadashishoza bakaba barangwa no kudashyira mu bikorwa inshingano zabo.
Hari kandi kugira ubwamamare mu butwari kubera ibikorwa bishimwa n’abantu benshi, kuba umunyakuri n’ubupfura, kugira ubumuntu no kubaha buri wese mu mibereho ye na byo biri mu bishingirwaho mu bushakashatsi bugamije kugira abantu Intwari.
Abakora ibikorwa bihebuje bataragirwa Intwari babiherwa impeta z’ishimwe?
Ibyiciro by’Intari uko ari bitatu kugeza ubu ni Imanzi, Imena n’Ingenzi, aba ba gatatu bo bakaba bataratangira gushyirwamo kuko bagikorwaho ubushakashatsi ariko hari n’izindi Mpeta bashobora guhabwa zigaragaza ibikorwa byabo by’indashyikirwa.
Izo ni nk’Impeta yo kubohora Igihugu yitwa Uruti, Impeta yo kurwanya Jenoside yitwa Umurinzi, Impeta y’icyubahiro ihabwa abakuru b’Ibihugu n’abayobozi bakuru muri Guverinoma yitwa Agaciro, Impeta y’ubucuti yitwa Igihango, Impeta y’umurimo yitwa Indashyikirwa, iyi ikaba ari nshya kuko itari isanzweho.
Hari kandi izindi Mpeta zihabwa abakoze ibikorwa by’Indashyikirwa zirimo Impeta y’Umuco yitwa Indangamirwa, hagaheruka impeta ya karindwi yitwa Ubwitange, ibyo byose ngo bikaba bigamije gushimira umuntu wakoze ibikorwa byiza atabaye Intwari.
Ubutwari bufite uruhare runini mu Bumwe n’Ubwiyunge bw’Abanyarwanda.
Urwego rw’Igihugu rw’Intwari Imidari n’Impeta by’Ishimwe, rutangaza ko Ubutwari bufite uruhare runini mu Bumwe n’Ubwiyunge kuko Igihango gihuza Abanyarwanda ari kimwe mu biranga Intwari.
Rwaka avuga ko ashingiye ku Ndangagaciro z’Ubutwari, ntawe waba Intwari adaharanira Ubumwe n’Ubwiyunge.
Agira ati, “Ntawe waba Intwari atubahiriza Igihango Abanyarwanda bafitanye, utazi neza ko Abanyarwanda bakwiye kuba bafatanya, bunga ubumwe bakorana neza ntabwo yaba Intwari. Niba Intwari igomba kurangwa no gukunda Igihugu, nta muntu waba Intwari adaharanira Ubumwe bw’abenegihugu”.
Yongeraho ati, “Nta muntu waba akunda Igihugu adaharanira iterambere ryacyo, nshingiye ku ndangagaciro yo kuba intangarugero, nta muntu waba Intwari adaharanira gushyira hamwe no gufatanya kw’Abanyarwanda. Mu gihe indangagaciro yo kugira ubupfura no kugira ubumuntu ari ikintu cy’ingenzi cyane ku isi, ibyo kandi bigirwa n’umuntu uharanira Ubumwe n’Ubwiyunge”.
Intwari z’Imena zivuga iki ku butwari bukenewe uyu munsi
Nyuma y’uko ibyiciro bitandukanye by’Abanyarwanda bigaragayemo umuco w’Ubutwari kandi bikagira uruhare mu kubaka Ubumwe bw’Abanyarwanda by’umwihariko ababyiruka, Intwari z’Imena zisanga ubutwari bukwiye gushingira ku gukunda umurimo no kuwuhesha agaciro kugira ngo iterambere ry’Igihugu rirusheho kwihuta.
Umuyobozi w’Ishyirahamwe ry’Intwari z’Imena, Phanuel Sindayiheba, avuga ko urubyiruko rw’uyu munsi rukwiye kurangwa no gukura amaboko mu mifuka rugakora kuko ntawe wakunda Igihugu cye atagikorera kandi gukorera Igihugu bitari iby’umuntu ku giti cye ahubwo bisaba ubufatanye, kandi ntawe waba Intwari adakorera Igihugu.
Ati, “Kugira ngo ejo tuzabone Intwari zibereye Igihugu koko, ni uko urubyiruko rwacu rusigaye rukura rwanga gukora rukwiye kwikosora rukisubiraho kuko bikomeje gutyo byaba binyuranyije n’umuco w’Ubutwari. Ababyeyi bakwiye kuba maso bagatoza abana umurimo bagakura bashishikajwe no gukorera Igihugu, ni wo murage mwiza urubyiruko rukwiye kandi ubwo ni ubutwari”.
Teodette Abayisenga ni umwe mu Ntwari z’Imena uhamya ko mu 1997 ubwo abacengizi babateraga aho bigaga i Nyange, byari bikomeye kwiyemeza gushyira hamwe no kwanga kwibona mu ndorerwamo y’amoko basabwa kwitandukanya.
Avuga ko kuba abari bato icyo gihe biga mu mashuri yisumbuye barabigezeho, byatewe no gukundana hagati yabo bagamije kubaka Umunyarwanda uzira amacakubiri, ibyo bikaba bikwiye kubera abandi bose isomo rikomeye kuko u Rwanda ruzubakwa n’amaboko y’abana barwo ntawe usigaye.
Agira ati, “Iriya mbuto twayigezeho kuko twirinze ko umwe muri twe yashaka gukiza amagara ye kuko n’ubundi icyahungabanyije Ubumwe bw’Abanyarwanda ni amoko. Twarabishoboye kandi iyo abantu bishyize hamwe bigaragara ko byubaka kuko Jenoside ntawayungukiyemo”.
Nyange ubu yagizwe Igicumbi cy’Intwari z’Imena imariye iki abahiga?
Ubuyobozi bw’ishuri rya Nyange aho Intwari z’Imena zigaga bugaragaza ko kuba ikigo cyarashyizweho uburyo bwo gusigasira amateka y’ubutwari biri mu bifasha abanyeshuri bahiga gutozwa hakiri kare umuco w’ubutwari.
Abanyeshuri kandi bashinze Ihuriro ry’Ubutwari bahuriramo bakaganira ku mateka yaranze Abanyarwanda kandi bemeza ko ibyo baganira bizatuma barushaho gutora umuco w’Ubutwari, kuko bazi neza ko guharanira Ubunyarwanda ari kimwe mu bizatuma barushaho kubaka Igihugu cyiza kibabereye.
Bimwe mu bikorwa by’Ihuriro ry’Ubutwari bashinze harimo gufasha abatishoboye baturiye ishuri bigaho, gutanga no kungurana ibitekerezo kuri ‘Ndi Umunyarwanda’ no gufashanya mu masomo ku ishuri.
Abanyeshuri bavuga ko ahari ubumwe abantu babasha kubana mu mahoro bityo bakubaka igihugu cyiza, kuko kubaka ubumwe bituma uwo muri kumwe wamwitangira kabone n’iyo wahasiga ubuzima.
Ibitekerezo ( 1 )
Kuba intwari ni byiza.Hari ababa intwari ku rugamba,abitangira abandi,abakora ibihambaye,etc..Gusa intwari isumba izindi zose,ni yezu wemeye kwitangira abatuye isi yose kugirango bazabone ubuzima bw’iteka.Mu maso y’imana,intwari ni abantu bakora ubushake bwayo.Abo nibo bonyine izaha ubuzima bw’iteka muli paradizo.

robotstxt: allowed

filter: keep


text:
Birazwi ko kurya imbuto ari ingenzi kuri buri wese yaba umwana cyangwa umukuru, gusa burya ntabwo ari ugupfa kuzirya kuko zigirira akamaro gatandukanye umubiri,bikageza no ku myitwarire umuntu ashobora kugira igihe arimo gutera akabariro.
Hari igihe bamwe mu bashakanye bakora imibonano mpuzabitsinda ntibanogere cyangwa ngo ibashimishije uko babyifuzaga atari uko ariko babyifuza ahubwo ari uko imibiri yabo ifite ubushake buke buganisha ku mibonano mpuzabitsina.
Niba wajyaga usuzugura imbaraga ziba mu kurya imbuto,urubuga elcrema rwatanze amoko y’imbuto warya ugaca ukubiri no kudashaka imibonano mpuzabitsina cyangwa kutaryoherwa nayo.
1. Imineke
Imineke yifitemo imyunyu ngugu ituma umutima ndetse n’imitsi bikora neza.
Potassium yo mu mineke ituma imikaya (muscles) ikomera igakora neza kandi abahanga bagaragaje ko igihe imikaya ikora neza kandi ifite imbaraga bifasha abarimo gukora imibonano mpuzabitsina kugera ku byishimo cyangwa ku ndunduro y’imibonano mpuzabitsina.
2. Pome
Ushobora kuba wari ubizi neza ko pome imwe ya buri munsi ishobora kukurinda kuba wagira aho uhurira n’abaganga.
Pome ikize ku ntungamubiri zifasha mu gusuzuma ibimenyetso bishobora kwangiza udusabo twintanga(ku bagabo) ikabikumirira kure.
Iyo umugabo yarwaye udusabo tw’intanga, ntabwo bimworohera gusohora kuko arababara cyane, iyo rero ukunda kurya pome irabikurinda.
3. Epinari
Epinari ifasha mu kongerera ingufu umubiri kandi uba wumva wabaye mushya ku buryo udashobora gucika intege mu buriri.
4. Inkeri
Inkeri ni ingenzi cyane ku mugabo cyangwa umugore uba wananijwe n’akazi, gusa uko umuntu yananirwa kose aba agomba kwitwara neza mu mashuka ntajyaneyo uwo munaniro avanye mu kazi.
Inkeri zibamo Vitamin B irwanya umunananiro ukabije (stress), zigatuma ujya gukora imibonano mpuzabitsina ubishaka utarushye mu mutwe.
5. Kurya avoka
Urubuto rwa avoka ni rwo rubuto rwa mbere bivugwa ko rufasha aba ruriye mu migendekere myiza yo gutera akabariro.
Impamvu ibyo bivugwa ni uko abashakashatsi basanze ko avoka ikize ku binure bitabyibushya kandi ibyo bituma umutima utera neza, imitsi igakanguka ku buryo aho umutima wohereje amaraso ariho ahita ajya kandi neza.
6. Watermelon
Urubuto rwa Watermelon rwuzuye amazi atuma umuntu agira imisemburo ituma ashaka imibonano mpuzabitsina.Uzagerageze urebe ntabwo ari urubuto ruribwa n’abagore gusa nk’uko bamwe babitekereza.
7. Ibijumba
Bitewe n’uko ibijumba bigira isukari nkiyo dusanga mu zindi mbuto nabyo bibarwa mu mbuto niyo mpamvu hano babishyizemo.
Isukari yo mu bijumba bikiri umwimerere ifasha abafite ikibazo cyo kutagira ubushake bwo gukora imibonano mpuzabitsina, nabo bakagira ubwo bushake ku rwego rwo hejuru.
Ikindi kiba mu bijumba ni uko birinda umuvuduko w’amaraso.


text:
Agace gaheruka, Mutesi na Rugema bari basohotse, ndetse muri uko gusohoka kwabo ni bwo bakoranye imibonano ya mbere hagati yabo, ndetse ikaba iya mbere kuri Mutesi. Gusa ubwo byarangiraga Mutesi yumvise ibintu bishyushye bimujyamo, aho yahise asakuza cyane.
Mutesi: Cheri ni ibiki numvise binguyemo bishyushye? Ubanza navuye amaraso menshi weee. Ubu sindi bupfe koko
Rugema: Ba uruhuka ndagusobanurira ibyabaye nyuma. Gusa humura nta kibazo. Wabyumvise ute se
Mutesi: Sha nukuri byari biryoshye nubwo nababaraga pee. Cheri nizereko utazampemukira kuko nakiyahura. Ibaze ko ari wowe upfunduye agaseke kanjye, ndagukunda kandi ndakubaha. Ntuzampemukire. Sibyo?
Rugema: Humura sinzaguhemukira rwose. Ndagukunda kandi nzaguhora hafi, nzaguhora iruhande, sinzagutererana kandi ntabwo nzigera nkora ikintu kibi rwose. Ndagukunda urabizi.
Mutesi: Urakoze rukundo. Gusa ndumva nshaka gusinzira, ubu se amashuka ntiyanduye? Sha bazatwita abanyamwanda rwose. Mbanze njye koga cyangwa si ngombwa?
Rugema: Koga ni ngombwa tukabona kuryama. Ngaho banza yo ndaza nyuma yawe. Cyangwa mbanze uraza nyuma?
Mutesi: Sha waje tukajyana koko? Ndumva ntashaka kwijyana cheri
Yabivuze abyuka, akurura ukuboko Rugema, undi na we yanga kubyuka, maze umukobwa arebye abona yongeye arabishaka
Mutesi: Cheri ushaka twongere?
Rugema: Yego sha twongere
Mutesi: Ngaho zana agakingirizo nkakwambike noneho.
Rugema yahise yiruhutsa, yitsa umutima
Mutesi: Cheri ubaye iki?
Rugema: Sha nari mfite kamwe gusa, nta kandi nsigaranye. Kandi nako nubundi…
Mutesi: Nubundi iki cheri? Sha wintera ubwoba. Habaye iki?
Rugema: Sha nubundi byamaze kubaho sinabiguhisha, kacitse niyo mpamvu wumvise ibintu bishyushye, ni amasohoro yakugiyemo. Gusa mbabarira namenye ko kacitse nkuyemo. Rero ntundakarire nanjye si jye rwose
Mutesi: Ngo iki cheri? Sha uri umwana mubi, urampemukiye pee. Ubu se kuki wumvise kacitse koko ntukuremo? Kuki se utarangirije hasi? Ubu se koko uramutse unteye inda? Ubu se unyizeye ute niba wowe wiyizeye koko? Uribuka ko tutigeze twipimisha? None ngo kacitse? Sha urakoze gusa nta kindi
Rugema: Cherie, ntabwo nigeze nifuza kuguhemukira, iyo mba nabikoze mbigambiriye simba niriwe nkambara. Gucika na byo, nabimenye ndangije rwose. Rero wikumva ko ikibazo ari icyawe gusa, ubwo turagisangiye. Gutwita byo ntibigutere ubwoba, nzi uko tubigenza utazasama
Mutesi: Wincurika ungira akajiji bigeze aho. Ko nta cyakwirukansaga ni gute agakingirizo gacika? Nari numye se? Aho waba umbeshyeye. Keretse niba wakambaye nabi kandi si ubwa mbere waba ukambaye, ku buryo ukambara nabi
Rugema: Sha rwose gashobora kuba karangirikiye mu ikofi kubera kukagendana kenshi, buriya kari karangiritse.
Mutesi: Nubundi rero byarangiye ntacyo ndamira, ubwo nyine ongera ubikore tujye koga niryamire. Gusa ndumva jyewe ntishimye, ndababaye rwose nutaryoherwa ntundenganye
Rugema: Ntabwo nabikora utabishaka. Reka tujye koga turyame nta kundi. Gusa urandenganyije
Bagiye koga, baraza bararyama. Rugema yaryamye areba imbere ateye Mutesi umugongo. Mutesi aho aryamye imitima yamubanye myinshi yibaza niba Rugema amurakariye cyangwa se niba ananiwe na we ashaka kwiruhukira. Bikomeje kumuyobera yaramukuruye undi arahindukira maze atangira kumukorakora no kumusoma. Sibwo bongeye bwa kabiri. Noneho babikoze badategwa dore ko ubusugi bwari bwamaze kuvaho neza cyane. Barangije bararyamye, bararuhuka.
Bwakeye ari kuwa gatandatu maze biyemeza gutembera bakamenya umugi wa Musanze bakanagura utuntu bakeneye. Mutesi yakunze ikanzu n’agakufi yamuguriye, ndetse n’udukweto byagendanaga. Uwo munsi wije bari mu buryohe, gusangira no gutembera. Bwije basubiye aho bacumbitse maze bisubirira muri bwa buryohe bwose ntibigeze bongera kwigora ngo baratekereza agakingirizo.
Ku cyumweru wari umunsi wo gutaha, babyutse batinze, baritegura barambara ubundi bafata imodoka ibasubiza I Rubavu. Ibyo bihe byababereye uburyohe, dore ko nta kirogoya n’imwe yabitambikaga hagati kuko bari bumvikanye ko nta terefoni bagomba kugendana, kugirango hataza kugira ubahamagara ababaza ibindi bigatuma ibyishimo byabo bizamo kirogoya.
Ubwo bageraga I Rubavu, basezeranyeho buri wese ajya aho aba, gusa bumvikana yuko bari buvugane kuri terefoni. Birumvikana buri wese ku ruhande rwe yari afite byinshi byo kubwira abo babana, Mutesi abwira Karashika naho Rugema abwira Rugwiro.
Mutesi: Sha Charlotte we, burya mwantanze ibyiza byinshi kera weeee. Mbega gusohoka mbega gusohoka. Numvaga nagumayo bashaka bakanyirukana bigaca aho byagaciye. Nta cyiza nk’urukundo rwose pee
Karashika: Kagire inkuru rero. Uti yayigushinze uyumvira mu bwonko?
Mutesi: Ese wowe ibyawe ni ibyo gusa wumva nta kindi cyaryoha?
Karashika: Sha gusa sinkubeshye urambabaje ubu rwose.
Mutesi: Gutese kandi ko unteye ubwoba?
Karashika: Ubwo se ko twe tubikora bwa mbere twumvaga tutazongera none wowe ukaba waryohewe urumva utagiye kubikunda kurenza abazima n’abapfuye. Gusa uzamenye ubwenge cyangwa uzahakure imbwa yiruka.
Mutesi: Ahubwo sha, agakingirizo kaducikiyeho ubundi tukajya dukorera aho.
Karashika: Ngo? Ugatinyuka ukarya bango ubikoze bwa mbere? Ubwo se umwizeye ho iki? Nshaka naba nkuririmbira wowe
KU RUNDI RUHANDE
Rugema: Umva mwana uri hehe ngo nkugurire agacupa ko wankoreye farumasi neza neza. Uriya si umuti ahubwo ni myinshi pee. Ni antibiyotike na parasetamoro wongeyeho kamatogisi na verimogisi neza neza. Mbese uvura indwara zose
Rugwiro: Ngo gute se ko numva uri kwivuga imyato? Niyicariye hahandi kwa Mataye niho nari ndi kurinywera simbuka unkarage akandi karawundi umpe amakuru yuzuye.
Ntiyatinze kumugeraho na we dore ko nta kindi yari ari gukora
Rugwiro: Ngaho zimpe se mwana
Rugema: Utambeshye wari warongora isugi?
Rugwiro: Sha naba mbeshye pee. Nta sugi nzi rwose.
Rugema: None se wari wamarana umwana iminsi ibiri, ubikora uko ushaka igihe ushakiye, kugeza ubwo wumva ubihaze? Ni byo byambayeho rero rwose pee. Gusa byari sawa cyane. Ikibazo cyabaye ni kimwe gusa kandi kinteye ubwoba
Rugwiro: Ikihe se mwana?
Rugema: Sha agakingirizo kancikiyeho ubundi ndya bango
Rugwiro: Umva inzoga yawe uyinywere. Ntuzongere no kumvugisha. Ngo bango koko? Ubwo koko uribagiwe ibyo twasezeranye? Mbega umugome. Umva uramuke
Ngaho da. Aho uyu mukobwa ntiyaba yinaze mu mazi abira abyita urukundo no kuryoherwa? Agace ka 25 ntikazagucike
BIRAMAHIRE Francois Jassu


text:
Kenshi iyo abantu bashaka ubucuti bushya, bakunze gushakisha umuntu ubuzuza cg bagatekereza gusangiza ubuzima bwabo n'umuntu umeze kimwe nkabo. Bityo bakagerageza kwiyereka mu buryo bwiza bushoboka k'umukunzi batekereza wo mu gihe cyizaza. Bakagaragara nkabatagira inenge, bujuje ibyangomba, kandi bizera ko umukunzi bashaka ari nabyo nawe ashaka.
Aha hari uburyo bune bwizewe wagenderaho ukabona umukunzi
1. Hagarika gushakisha ukugwa ku mutima, ushake ibice ubuze byawe
Ibi bishobora kuba bimeze nk'ubucucu, ariko niko abantu bamwe bahuye n'abakunzi babo. Baretse kwiruka kubo bari barihaye hashize igihe kinini batandukanye, mbere bizera ko ari bo ba mbere mu buzima bwabo. Hanyuma biyemeje kwiyitaho ubwabo, kugirango bimenye kandi bemere uko bari, bikize ibikomere byakera, kandi bisuzume bateza imbere ibice bibagize.
Mu gihe cyahise, Bifuzaga kuba hamwe n'umuntu kugirango bumve bizihiwe, babone umuntu ubakunda kugirango bumve ko bakunzwe. Gutandukana n'abakunzi bakera byari bibabaje cyane kubera ko byari bimeze nko gusezeranaho, nko kumva igice cyawe cyikuvuyeho.
Icyo bavumbuye ni uko bagombaga kwiga kuba buzuye(batagabanyijwe). Kandi igihe batangiye kubikora ubuzima bwabo bwarahindutse.
2. Ba mu buzima bwawe nk'uko ushaka kububamo
Niyo utangiye kuvumbura byinshi kuri wowe no gukurikiza inzira yawe, utangira kubaho mu buzima bufite igisobanuro kuri wowe. Ntabwo uba ugikurikiza amategeko n'ibitekerezo by'undi muntu by'ibyo wagakwiriye gukora.
Ibi bishobora guca intege abantu baguhora hafi buri gihe, nk'umuryango. Ariko niba ushaka kunyurwa mu buzima bwawe, ugomba kwiyitaho ubwawe, ntawundi ubigukoreye.
Kandi gukora ibiri mu buryo bwawe bisobanuye ko uzaba ahantu henshi, ahantu uzaba wegereye abantu bari k'umurongo w'inzira yawe. Bityo uzagira amahirwe menshi yo guhura n'uwakuguye ku mutima, kubera ko uwakuguye ku mutima nawe azaba ari mu nzira y'ubuzima bwawe.
3. Hagarika kugerageza kugaragara iruhande rw'umuntu watekereje, umukunzi ufite ubushobozi
Ikinyuranyo cy'uko uyobora ubuzima wahisemo ni uko kuba umuntu ukurura cyane abandi byikora. Uhinduka uw'ukuri, wemewe, ukwiye, w'agaciro, ufite ishyaka, wishimye, kandi uhari (ugezweho). Ibi bizatuma uba mwiza muri kamere yawe, mu nzira zitakugoye, kandi bizatuma ukurura abakugwa k'umutima.
N'aho igihe ugeregeza kwigira umuntu ukurura abandi kugirango ubone umukunzi, uba uhindura uko witwara maze ukisobanura mu buryo uwagukunze nahagera, adashobora ku kumenya.
Kubera iyo mpamvu, ba wowe, yaba ushaka kwambara imyenda ihenze cg imyenda ibabwira, ifite ibiraka, igezweho cg niba ibyo ukunda bihinduka mu bihe bitandukanye. Ntabwo ukeneye ibiro runaka, umukaya munini cg kwambara inkweto ziruhanyije utazikunda. Jya muri gym gusa niba ubikunda, kora yoga niba ubikunda, genda n'amagaguru cg n'ubwato cg n'igare niba unezerwa nabyo.
Umufasha muzabana igihe kirekire ntabwo azafata icyemezo kubijyanye n'ibyo ukunda byatuma ugaragara. Bityo reba ibyo wumva biri mu buryo bwawe, kora ibikorwa wishimira, ambara imyambaro igukwiriye, wumva unyuzwe. Uzakurura cyane ukugwa ku mutima niba ugaragara nka we igihe uzahura nawe.
4. Niba ukuruwe n'imyitwarire myiza iri mu w'undi muntu, shaka nawe uko wateza imbere iyo myitwarire muri wowe
Benshi muri twe twerekana gusa agace gato kabo turi bo. Twizitira ku bushobozi bwiza dufite, ugasanga twarabaye mu bisubizo mu bihe by'ubwana bwacu. Bikaba ari ibihe tutashobora kwirinda biba mu buryo bwi mikurire. Kubera ko tuba dufite guforoma imyitwarire cg ubwirasi, bidushoboza kubaho tukizera gutsinda mu miryango yacu no mu mibanire tugirana n'abandi bantu.
Kugirango ubone umukunzi mu gihe gito. Bana n'ubuzima, wemere impano baguha.
Igihe uhuye n'umuntu, ntukihutishe ibintu, jya ureka ubucuti bufunguke


text:
ikigo cy’abadage kizwi ku izina rya Rhénanie Palatinat gifitanye umubano n’u Rwanda kuva kera,gifatanyije n’abafatanyabikorwa bateguye ijoro ry’’ubusabane bwo gusangira no kunywa ndetse no kubyina.
Ni ijoro ryabaye tariki ya 24/Kanama/2016,aho hari haje abantu benshi,harimo urubyiruko,abanyarwanda ndetse n’abanyamahanga bose baje gusangira,bishimira ibyiza by’umubano wu Rwanda n’intara ya Rhénanie Palatinat.
Ryari ijoro ry’umuco wa Kinyarwanda n’uwabadage,abanyarwanda berekanye imbyino zabo z’umuco wa kinyarwanda,intore,abashayaya.Abadage berekanye amafunguro y’iwabo za burger,jambo n’bindi.
Mu bafatanyabikorwa bari bahari twavuga nka Edition Bakame,yandika ibitabo by’abana n’iby’urubyiruko,mu ndimi zitandukanye nk’ikinyarwanda,icyongereza n’igifaransa.Hari kandi n’abakora mu byubugeni,abakora imyenda,imitako,inkweto.
Ibirori byasusurukijwe n’imbyino z’itorero ribyina kinyarwanda,umuhanzi Nganji ucuranga gitari,Group ibyina imbyino za Kizungu,n’umu dj wasusurukije abari bahari.
Umuyobozi wa Rhenanie Palantine yashimiye abaje bose,ashimira abafatanyabikorwa bose baje,kwerekana ibyo bakora,ashimira abakorerabushake b’abadage bafashije muri icyo gikorwa.Yifuzako bizajya biba kenshi kugirango bagaragaze ibikowa byabo. Iyo ntara ifasha byinshi mu gihugu,mu burezi,mu buhinzi n’ubworozi,imyindagaduro,aho bafasha imishinga itadukanye mu gutera imbere,babafasha mu nkunga,mu mahungurwa,n’ibindi.


text: 1 Hariho umugabo w’i Ramatayimu-Sofimu+ mu karere k’imisozi miremire ya Efurayimu+ witwaga Elukana,+ akaba yari mwene Yerohamu, mwene Elihu, mwene Tohu, mwene Sufi+ w’Umwefurayimu.2 Yari afite abagore babiri, umwe yitwaga Hana undi akitwa Penina. Penina yari afite abana, ariko Hana we nta bana yagiraga.+3 Buri mwaka uwo mugabo yarazamukaga akava mu mugi w’iwabo, akajya i Shilo+ kuramya+ Yehova nyir’ingabo no kumutura igitambo. Aho ni ho abahungu ba Eli bombi, Hofuni na Finehasi,+ bakoreraga Yehova umurimo w’ubutambyi.+4 Iyo Elukana yajyaga gutamba igitambo, yahaga Penina umugore we n’abahungu be bose n’abakobwa be imigabane,+5 Hana we akamuha umugabane umwe. Icyakora, Hana ni we yakundaga cyane,+ ariko Yehova yari yaramuzibye inda ibyara.+6 Mukeba we yahoraga amukwena+ ashaka kumubabaza, kubera ko Yehova yari yaramuzibye inda ibyara.7 Uko ni ko Penina yabigenzaga buri mwaka+ iyo babaga bazamutse bagiye mu nzu ya Yehova.+ Uko ni ko yakwenaga Hana, bigatuma arira ntarye.8 Nuko Elukana umugabo we akamubaza ati “Hana, urarizwa n’iki? Ni iki gituma utarya? Ubabajwe n’iki?+ Ese sinkurutira abahungu icumi?”+9 Igihe bari bakiri i Shilo, bamaze kurya no kunywa, Hana arahaguruka. Icyo gihe Eli umutambyi yari yicaye ku ntebe hafi y’inkomanizo z’umuryango w’urusengero*+ rwa Yehova.10 Hana yari afite agahinda kenshi;+ nuko atangira gusenga Yehova+ arira cyane.+11 Ahiga umuhigo+ ati “Yehova nyir’ingabo, niwita ku kababaro k’umuja wawe+ ukanyibuka,+ ntiwibagirwe umuja wawe, ugaha umuja wawe umwana w’umuhungu, nzamwegurira Yehova iminsi yose y’ubuzima bwe, kandi icyuma cyogosha ntikizamugera ku mutwe.”+12 Nuko amara umwanya munini asengera+ imbere ya Yehova, Eli amwitegereza.13 Hana yasengeraga mu mutima,+ iminwa ye ikanyeganyega ariko ijwi ntiryumvikane. Eli akeka ko yasinze,+14 aramubwira ati “uzakomeza gusinda ugeze ryari?+ Genda uzagaruke inzoga zagushizemo.”15 Hana aramusubiza ati “oya databuja, ndi umugore wishwe n’agahinda; nta divayi cyangwa inzoga nanyoye, ahubwo ndasuka imbere ya Yehova ibiri mu mutima wanjye.+16 Ntiwite umuja wawe umugore utagira umumaro,+ kuko ibyo navuze kugeza ubu nabitewe n’ibintu byinshi bimpangayikishije hamwe n’umubabaro mfite.”+17 Eli aramusubiza ati “igendere amahoro;+ Imana ya Isirayeli iguhe ibyo uyisabye.”+18 Nuko Hana aramubwira ati “reka umuja wawe akomeze gutona mu maso yawe.”+ Uwo mugore aragenda ararya,+ ntiyongera kugaragaza umubabaro ukundi.+19 Bazinduka kare mu gitondo baramya Yehova, hanyuma basubira iwabo i Rama.+ Elukana aryamana+ n’umugore we Hana, Yehova yibuka uwo mugore.+20 Hashize umwaka Hana asama inda, abyara umwana w’umuhungu amwita+ Samweli, kuko yavugaga ati “namusabye+ Yehova.”21 Nyuma y’igihe Elukana azamukana n’abo mu rugo rwe bose bajya gutambira Yehova igitambo yatambaga buri mwaka,+ n’igitambo cye cyo guhigura umuhigo.+22 Ariko Hana we ntiyazamuka,+ kuko yari yarabwiye umugabo we ati “uyu mwana namara gucuka+ nzamujyana, mumurikire Yehova, agumeyo kugeza ibihe bitarondoreka.”+23 Elukana umugabo we+ aramubwira ati “kora ibyo wumva bikunogeye.+ Guma mu rugo kugeza igihe uzamucukiriza. Iyaba Yehova yasohozaga ibyo yavuze.”+ Uwo mugore aguma mu rugo akomeza konsa umwana we kugeza aho amucukirije.+24 Nuko akimara kumucutsa, azamukana na we bajya i Shilo,+ ajyana n’ikimasa gifite imyaka itatu, na efa* y’ifu, n’ikibindi kinini cya divayi,+ yinjira mu nzu ya Yehova ari kumwe n’uwo mwana.25 Babaga icyo kimasa, uwo muhungu bamushyira Eli.+26 Hana aravuga ati “databuja, ndahiriye+ imbere yawe ko ari jye wa mugore wari uhagararanye na we hano nsenga Yehova.+27 Uyu mwana ni we nasabaga igihe nasengaga Yehova ngo asubize isengesho ryanjye,+ ampe icyo namusabye.+28 Namuhaye* Yehova.+ Azabe uwe igihe cyose azaba akiriho, kuko namweguriye Yehova.”Nuko Elukana yikubita imbere ya Yehova.+


text:
Uyu munsi wabaye mubi cyane mu mateka ya Mushubati.
Nababwiye ko ku mugoroba wa tariki 12 mperekeje umusore w’umuturanyi hagati ya saa moya n’igice na saa mbiri z’ijoro, twabonye umuntu wububa ashaka kwinjira mu rugo iwacu. Twamubajije uwo ari we ? Agira ubwoba ntiyavuga ahubwo atangira gusunika urugi rwo ku irembo ngo yinjire. Twamubwiye ko nativuga tuvuza induru, aratubwira ati muhumure ni jyewe . Wowe nde ? Petero. Petero wuhe? Mubyara wawe.
Ubushize nababwiye ko Masenge witwaga Tereza yari yarashakanye n’umugabo w’umututsi, Muhindi Visenti bakabyarana abana batatu harimo abahungu n’umukobwa umwe. Petero Mutuyeyezu ni umwe muri abo bahungu. Twaramwegereye atubwira ko atari wenyine ahubwo ko azanye na Freddy Mutanguha, murumuna we (yari yarazanywe na nyina Doroteya aje gushakana na Muhindi nyuma y’urupfu rwa Masenge Tereza). Freddy abenshi bitaga Ferdinand yari yasigaye mu nsi y’urugo nawe tujya kumuzana tumwinjiza mu rugo. Nahise mbinjiza mu cyumba cyanjye muri annexe. Nangaga ko hari ubabona. Twari dufite abakozi bo mu rugo babiri, umusore n’umukobwa. Naribwiye nti bamenye ko aba bantu bari hano, bashobora kwibeshya bakagira uwo babibwira bikaba byaba nabi.
Bamaze kwinjira mu nzu nakubiseho urugi ninjira mu nzu nini kubibwira ababyeyi. Nabanje kubibwira Mama nawe ati ngwino tujya muri chambre kubwira Papa. Papa yaranyihanangirije ngo ntihagire n’umwe umenya ko bahari. Yahise ahamagara barumuna banjye babiri nabo bararaga muri annexe abaha itegeko ko batangira kurara mu nzu nini kugeza igihe azababwirira. Nta mwana ujya impaka na se, bahise bemera nta kuzuyaza bajya mu cyumba cy’abashyitsi.
Najyanye na Mama tuganira na Freddy na Petero. Batubwiye ko Muhindi afite abasore yemereye kuzahemba intambara irangiye bakaba aribo bamurinze n’umuryango we. Gusa ngo mu rwego rwo kwiteganyiriza, yari yohereje abahungu ngo baze babe bari iwacu, ntawamenya!
Mu gihe Muhindi yatekerezaga ko iwacu hari umutekano si ko byari bimeze. Mbere gato y’ihanurwa ry ‘indege umututsi w’inshuti ya Papa witwaga Bwanakweri akaba na secrétaire wa paroisse Mushubati yari yaduhaye inka iza iherekejwe n’ikimasa. Ngo wari umuco. Ariko ngo icyo kimasa cyagombaga gusubirayo inka imaze kumenyera.
Icyo kimasa rero cyaduteje umutekano mukeya. Insoresore zinyuzaga hafi aho binavugwa ko tugomba kugitanga bakakirya kuko ari icy’abatutsi. Twari twiteze ko isaha iyo ariyo yose baza bakagitwara. Hahise hazamo ko ikimasa bazaza kugitwara bagasanga si ikimasa gusa ahubwo hari n’abantu!
Byihuse hari hakwiye kuvugana na Muhindi tukamubwira uko ikibazo giteye ndetse tukareba icyakorwa. Ubwo nahawe ubutumwa bwo kujya i Rushikiri kwa Muhindi kugira ngo ntange ubwo butumwa. Nari umwana ku buryo byari binyoroheye kuvuga ko bantumye. Bwari ubutumwa bw’ibanga nakwita “top secret”.
Nararanye na Freddy na Petero ku gitanda kimwe. Bukeye nafashe inzira ngo ngende ariko ngira igitekerezo cyo kuvugana na Masenge Agnès mu rusisiro rwa Gafumba. Naragiye ngezeyo nibuka ko Papa yambujije kugira uwo mbibwira, umutima urandya,…mbwira Agnès ko nari nje kumusuhuza. Nahageze ambwira ko hari igitero cyaje mu gitondo gusaka kwa Kayibanda abatutsi bari bahihishe bagasimbuka urugo.
Umwe muri bo yari azwi ku izina rya Nzogera rimwe na rimwe akiyita caporal. Yaje kwicwa n’abari baturutse mu rutoki agana ku Kinombe.
Nahise numva ko ibintu bitoroshye noneho. Nazamutse nyura mu Kagari ahari aga centre gatoya kagizwe n’utubari. Nta muntu wari uhari.
Nakomeje hirya ku muyoboro w’amazi ngeze kwa Sakindi nsanga umugore yicaye ku irembo.
Sakindi ni umututsi wavaga inda imwe na Murari wishwe rugikubita. Sakindi yari afite umugore w’umuhutukazi twakekaga ko wenda ntacyo abicanyi bazamutwara. Mu gihe namusuhuzaga, yaranyihoreye ngira ngo ntiyumvise ndongera ahita akubita amarira. Arandeba mbura icyo mvuga nkomeza urugendo. Nyuma twaje kumenya ko igitero cyari cyahagabwe mu rukerera kikamwicira umugabo n’abana bose. Wari umuryango mugari nkeka barageraga mu icumi (10) bose hamwe.
Narakomeje nyura ku kagezi kitwa Kazibaziba ngeze ku mugabo bitaga Baranywa hafi yo kwa Murengerantwari Alexis mpasanga abantu benshi bafite intwaro gakondo zitandukanye. Bambajije aho ngiye mbabeshya ko Papa antumye kwa Deo. Uyu Deo Hakizimana yari secrétaire wa Commune Mabanza akaba yari atuye imbere y’ibiro bya secteur Mushubati ahitwaga kuri Foyer. Abo bantu twageranye kuri Foyer mpita nzamuka njya kwa Deo ngo ndeke bagende. Kwa Deo mpageze nabwo byambereye ihurizo rikomeye. Bambajije aho njya mu gihe bitari byiza kugendagenda, mbura icyo mvuga, sinzi ibyo nabeshyabeshye mbona ntibambajije byinshi. Deo arambwira ngo arandega kuri Papa. Hashize akanya mbonye ba bantu bagiye mfata inzira nerekeza kwa Muhindi.
Ngezeyo umwe mu basore bari baharinze afora umuheto agiye kundasa ndatabaza. Yitwa Nzabonimpa yari yarigeze kuba umushumba w’inka iwacu. Yambajije ikingenza mubwira ko Mama antumye kuri Doroteya ,ajya kubaza aragaruka arandeka ninjira mu rugo. Bari bafite ubwoba bwinshi, batonora ibishyimbo byo guteka, anyinjiza mu cyumba ahamagara Muhindi mbagezaho ubutumwa.
Muhindi yafashe icyemezo ko Freddy na Petero bava iwacu bakagaruka iwabo. Dukora na gahunda yo kubagarura mu ijoro. Byabaye ngombwa kwinjiza mu mugambi uwitwa Rwanyindo wari uyoboye abarindaga kwa Muhindi.
Biracyaza…


text:
Ese bijya bikubaho ko wibuka cyangwa ugasoma inkuru zisekeje ugaseka uri wenyine? Uyu munsi naguteguriye inkuru zisekeje.
Rimwe na rimwe isi ntidutenguha kuko hari igihe haberamo ibintu nawe utashobora kwihanganira guseka kuko ituwemo n’ibinyabuzima ndetse bimwe binatangaje.
3. Umunyabugeni watanze ubusa
Niba usobanukiwe neza ibyerekeye ubugeni, burya ibishushanyo byinshi by’abanyabugeni biba bifite amazina asobanuye ibiri mu gishushanyo.
Umunyabugeni wo muri Denmark witwa Jens Haaning yakoze ibidasanzwe ubwo inzu ndangamurage (museum) yamuhaga amadolari ibihumbi mirongo inani na bine ($84,000) ngo abakorere ibishushanyo kiriho ubusa.
Uwo munyabugeni yagaruriye iyo nzu ibipapuro bibiri (canvas), ariko abo muri iyo nzu ndangamurage basigaye bumiwe kuko ibyo bipapuro bidashushanyijeho ikintu na kimwe.
Uwo mugabo yavuze ko ibyo bihangano yabyise “Take the money and run” cyangwa se “Fata amafaranga wiruke” mu Kinyarwanda.
Indi nkuru wasoma: Inkuru utakihanganira guseka
2. Umugabo wishakishije kubera gusinda
Hoya, kwishakisha mvuga si ibyo usanzwe uzi. Umugabo wo mu gihugu cya Turukiya w’imyaka 50 witwa Beyhan Mutlu yamaze amasaha atari macye ari kumwe n’itsinda rishakisha abantu kubera ko inshuti ze zari zamensheje polisi ko umugabo yabuze.
Ngo uyu mugabo nyuma yo gusoma ku gatama n’inshuti ze yaburiye mu ishyamba, ni uko itsinda rishinzwe gushakisha abantu ryaje guhura n’uwo mugabo gusa ntibabasha kumumenya ahubwo birangira abaye umwe mu bashakisha.
Ubushakashatsi burimbanyije nibwo uyu mugabo yaje kumenya ko ariwe bari gushakisha (nawe ari kwishakisha) ni uko ishakisha rirangirira aho, banamuha rifuti (lift) imugeza mu rugo rwe.
Indi nkuru wasoma: Ibintu bitangaje ku isi
1. Umugore wamenye ko umugabo wamuvuraga yari se.
Urumva byoroshye kuba wavurwa n’umubyeyi wawe. Nibyo ariko byaterwa n‘icyo akuvura, urugero nko kukuvura mu myanya y’ibanga si ibintu wakakira na gato, ari nabyo byabaye kuri uyu mugore w’imyaka 35.
Uyu mugore yaguye mu kantu nyuma yo gutahura ko umuganga wamuvuraga imyanya myibarukiro (gynecologist) imyaka isaga icyenda (9) ari papa we umubyara.
Ibi byatewe n’uko se hari abagore yagiye atera inda yifashishije uburyo bwa “artificial insemination” aho umugore bamutera intangangabo kugira ngo abashe gutwita.
Ngo uyu mugabo nawe ntiyabaga umwana yabeshyaga abagore ko yabateye intanga z’undi muntu ariko yakoresheje ize.
Ikibazo: Ari wowe ibi bibayeho wabigenza ute?
Kuri Menya niho wabona inkuru zisekeje kandi nyinshi.
Wakoze gusoma iyi nkuru, niba ukunze iyi nyandiko cyangwa se ufite igitekerezo ushaka kongeraho, wasiga ubutumwa muri comment ahagana hasi tukungurana ibitekerezo.
Niba ukunda inyandiko za Menya ushobora kujya umenyeshwa muri Email yawe mu gihe inyandiko nshya zasohotse bitakugoye. Nyura muri form iri munsi!


text:
Arsene Tuyi uzwi cyane mu ndirimbo 'Umujyi w'amashimwe', umusore w'umunyempano ikomeye mu kuririmbira Imana yatangiye imyiteguro y'igitaramo ngarukamwaka 'Pentecost Hymn' azamurikiramo album ye ya kabiri.
Arsene Tuyi yiyemeje ko buri mwaka kuri Pentekote azajya akora igitaramo 'Pentecost Hymn' aho azajya amurika album nshya. Kuri ubu yatangiye imyiteguro y'igitaramo 'Pentecost Hymn 2019' kizaba nubundi kuri Pentekote tariki 09/06/2019. Ni igitaramo azamurikiramo album ye nshya ya kabiri yise 'Icyaremwe gishya'.
Aganira na Inyarwanda.com, Arsene Tuyi yadutangarije ko agashya kari muri 'Pentecost Hymn 2019' ari uko ahishiye abakunzi be album nshya iriho indirimbo 7 nziza cyane. Yagize ati: "Uyu mwaka agashya ni uko iyi album izaba iriho indirimbo nziza rwose nka: Waramutse Rwanda, Imboni y'umuraba, Icyaremwe gishya, Yarazitsinze n'izindi. Kandi ikindi ni uko bizaba ari second concert bivuze ko hari ibyo twigiye muri uyu mwaka ushize. Icyo mbahishiye ni album nshya kandi ndabizeza rwose ko imeze neza."
Arsene Tuyi
Tariki 20 Gicurasi 2018 ni bwo Arsene Tuyi yakoze bwa mbere igitaramo 'Pentecost Hymn'. Cyabereye i Masoro kuri Evangelical Restoration church, kitabirwa n'abantu benshi cyane barimo ababyeyi be mu buryo bw'umwuka ari bo Apotre Masasu na Pastor Lydia Masasu. Muri icyo gitaramo Arsene Tuyi yari yatumiye abahanzi barimo Patien Bizimana na Gaby Kamanzi. Ni igitaramo gikomeye yamurikiyemo album ye ya mbere yitwa 'Umujyi w'amashimwe'.
Apotre Masasu wigishije ijambo ry'Imana muri icyo gitaramo yatangaje ko itorero ayoboye ryiteguye gushyigikira cyane Arsene Tuyi mu muziki we, bakazabimukorera nk'uko babikorera Patient Bizimana n'abandi bahanzi babarizwa muri Restoration church. Yatangaje kandi ko Arsene Tuyi azagera kure cyane mu muziki we kubera indirimbo ze nziza zihembura imitima y'abantu benshi.
Arsene Tuyi mu myiteguro y'igitaramo 'Pentecost Hymn 2019'


text: 7 Hanyuma y’ibyo mbona abamarayika+ bane bahagaze ku mfuruka enye z’isi, bafashe imiyaga ine+ y’isi bayikomeje, kugira ngo hatagira umuyaga uhuha ku isi cyangwa ku nyanja cyangwa ku giti+ icyo ari cyo cyose.2 Mbona undi mumarayika azamuka aturutse iburasirazuba,+ afite ikimenyetso cy’Imana nzima.+ Arangurura ijwi abwira ba bamarayika bane bari bahawe kugirira nabi isi n’inyanja,3 ati “ntimugirire nabi isi cyangwa inyanja cyangwa ibiti, kugeza ubwo turi bube tumaze gushyira ikimenyetso+ mu ruhanga rw’abagaragu b’Imana yacu.”+4 Nuko numva umubare w’abashyizweho ikimenyetso: bari ibihumbi ijana na mirongo ine na bine,+ bashyizweho ikimenyetso bavanywe mu miryango yose+ y’Abisirayeli.+5 Abo mu muryango wa Yuda+ bashyizweho ikimenyetso bari ibihumbi cumi na bibiri;abo mu muryango wa Rubeni+ bari ibihumbi cumi na bibiri;abo mu muryango wa Gadi+ bari ibihumbi cumi na bibiri;6 abo mu muryango wa Asheri+ bari ibihumbi cumi na bibiri;abo mu muryango wa Nafutali+ bari ibihumbi cumi na bibiri;abo mu muryango wa Manase+ bari ibihumbi cumi na bibiri;7 abo mu muryango wa Simeyoni+ bari ibihumbi cumi na bibiri;abo mu muryango wa Lewi+ bari ibihumbi cumi na bibiri;abo mu muryango wa Isakari+ bari ibihumbi cumi na bibiri;8 abo mu muryango wa Zabuloni+ bari ibihumbi cumi na bibiri;abo mu muryango wa Yozefu+ bari ibihumbi cumi na bibiri;abo mu muryango wa Benyamini+ bari ibihumbi cumi na bibiri bashyizweho ikimenyetso.+9 Nyuma y’ibyo, ngiye kubona mbona imbaga y’abantu benshi+ umuntu adashobora kubara, bakomoka mu mahanga yose+ no mu miryango yose no mu moko yose+ n’indimi zose,+ bahagaze imbere y’intebe y’ubwami+ n’imbere y’Umwana w’intama, bambaye amakanzu yera,+ kandi bafite amashami y’imikindo+ mu ntoki zabo.10 Nuko bakomeza kuvuga mu ijwi riranguruye bati “agakiza tugakesha Imana+ yacu yicaye ku ntebe y’ubwami+ n’Umwana w’intama.”+11 Abamarayika bose+ bari bahagaze bakikije ya ntebe y’ubwami na ba bakuru+ na bya bizima bine,+ bikubita imbere ya ya ntebe y’ubwami bubamye maze baramya Imana,+12 baravuga bati “Amen! Umugisha n’ikuzo n’ubwenge n’ishimwe n’icyubahiro n’ubushobozi+ n’imbaraga bibe iby’Imana yacu iteka ryose. Amen.”+13 Nuko umwe muri ba bakuru+ arambaza ati “aba bambaye amakanzu yera+ ni ba nde, kandi se baturutse he?”14 Nuko mpita musubiza nti “databuja ni wowe ubizi.” Arambwira ati “aba ni abavuye muri wa mubabaro ukomeye,+ kandi bameshe amakanzu yabo bayejesha+ amaraso+ y’Umwana w’intama.15 Ni cyo gituma bari imbere+ y’intebe y’ubwami y’Imana, bakayikorera umurimo wera+ ku manywa na nijoro mu rusengero rwayo; Uwicaye ku ntebe y’ubwami+ azababambaho ihema rye.+16 Ntibazongera kugira inzara n’inyota ukundi, kandi ntibazongera kwicwa n’izuba cyangwa ubushyuhe bwotsa,+17 kuko Umwana w’intama+ uri hagati y’intebe y’ubwami azabaragira,+ akabayobora ku masoko y’amazi+ y’ubuzima. Imana izahanagura amarira yose ku maso yabo.”+


text:
Urukundo buryo ntirugizwe n’akantu kamwe cyangwa se ingingo imwe. Hari benshi bakeka ko gukunda ari ukuzuzaho uwo ukunda impano cyangwa se kumubwira amagambo menshi meza aryoshye ariko si ibyo gusa burya n’impumuro igira uruhare cyane mu mikundire ya muntu.
Nk’uko inyandiko ducyesha urubuga rwa 7sur7 ibivuga, impumuro igira uruhare mu mikundire ya muntu cyane cyane burya iyo wakunze impumuro ye gakondo, aha ndavuga impumuro iva mu byuya bye nk’uko umwanditsi Gabriele Frobose yabivuze mu gitabo yanditse.
Nk’uko yabitangarije dailmail, ibyuya byibitsemo cyane ibyo bita Phéromones, bigira uruhare mu gutuma umuntu amenya undi, kandi bikaba byanatuma arushaho kumukunda no kumva amwifuza agakomeza avuga ati” Niyo mpamvu abakobwa bakunda kwambara imyenda y’abasore bakunda cyane cyane nk’udupira.
Nubwo bisa nibitangaje, hari n’abifuza ko uwo bakumbuye bamubona afite ibyuya kugirango impumuro ize kugira uruhare mu miryohere y’ibihe bari bugirane. Aha havugwa cyane Napoléon Bonaparte, mu baruwa yigeze kwandikira umugore we agira ati:” Ndakwinginze, ntukarabe, ndi bube nkugezeho mu minsi itatu”
N’ubwo ibyuya ari byiza mu gutuma uwo ukunda arushaho kukumenya no kukwifuza rimwe na rimwe akajya akumbura impumuro yawe, burya gukabya ni bibi kuko bihinduka umwanda ugasanga aho kukwegera ari kugugendera kure aho atanifuza kukubona.
Video Abakobwa Beza
Ibyuya bidakabije ni byiza cyane ku mubano w’abakundana
Urukundo buryo ntirugizwe n’akantu kamwe cyangwa se ingingo imwe. Hari benshi bakeka ko gukunda ari ukuzuzaho uwo ukunda impano cyangwa se kumubwira amagambo menshi meza aryoshye ariko si ibyo gusa burya n’impumuro igira uruhare cyane mu mikundire ya muntu.
Labels: urukundo


text:
Ubushakashatsi bwakorewe mu gihugu cy’u Bwongereza bwagaragaje ko abagabo 8 ku icumi ari bo baba bahindura amakariso buri munsi mu gihe abagore bo ngo baba bayahindura buri munsi nibura ku kigero cya 98%.Urubuga rwa internet 7sur7.be dukesha iyi nkuru ruvuga ko muri iki gihugu ugereranyije usanga abubatse ingo ari bo bahindura amakariso buri munsi ku kigero cya 88% mu gihe mu ngaragu 82% ari bo babasha guhindura amakariso buri munsi. Ibi ngo bikaba bigaragaza ko kugira uwo mwashakanye bifite umumaro munini kuko bituma abashakanye bita ku isuku mu rwego rwo kwirinda kubangamirana.
Cyakora ngo mu rwego rwo kwita ku isuku ndetse no kugira ubuzima bwiza, byaba byiza buri wese yitaye ku isuku y’imyenda ye y’imbere aho kurindira ko igaragaza umwanda ngo babone kuyimesa.


text:
Ni inkuru yashimishije ab’ingeri zose cyane ko Musenyeri Kambanda ari uwa mbere ubashije kugera kuri iyo ntera mu mateka ya Kiliziya Gatolika mu Rwanda.
Umupfumu Rutangarwamaboko [usanzwe ari umupfumu uzwi akaba n’umuganga gakondo ukoresha imbaraga z’abakurambere n’ibyatsi bya cyimeza] ari mu bagaragaje ibyishimo n’ubwo imvugo yakoresheje hari abayifashe nko kuzana imyemerere igendeye kuri Ryangombe kandi abantu baramenye Ubukristu.
Ku rukuta rwa Twitter yagize ati “Nkundakozera iz’u Rwanda ntiziburira no mu bizanano ntiruzima dore n’ubu kuva rwabaho rubonye karidinali wa mbere mu Mateka yarwo,Igituma u #Rwanda rutazima ntikikazimizwe ngo kirenzwe ingohe kd mbibutse ko Musenyeri cg Karidinali batazarurutira #ImandwaNkuru Mbandoga Umwami !”
Yakomeje agira ati “Imandwa ntitugira ubwiko,Ishyuka Mwenimana @KambandaAntoine ,Imana y’iRda n’AbazimuBacuBatazima baguhunde Umutima w’iRwanda utaguhuza icyuho twatewe n’Amateka y’icinyizamuco&Ihonyantekerezo twagiriwe no kugeza n’Ubu. Dutsinde RekaIbyawe ufate Ibyanjye KUKO UMUCO ARIWO SHINGIRO !”
Ubutumwa bwa Rutangarwamaboko ntibwakiriwe kimwe dore ko hari abavuze ko azanyemo ibintu byo gutekerekera kandi abakristu bo mu Rwanda basigaye babiziririza.
Mu batanze ibitekerezo harimo uwitwa Simon Pierre Habiyaremye wagize ati “Ese ko mbona muvanga kwiyambaza no kwirahira abazimu kd imigenzo ya gipagani tutakiyikurikira ibyo byaba ari iki ? Karidinali ahagarikiwe n’Imana data isumba byose si abazimu bamuri inyuma. “
Yakomeje agira ati “Twamenye Imana ntituri kwa Ryangombe n’ibindi bibi nk’ibyo byose bijyanye.”
Nyuma y’isengesho rizwi nka Angelus ryasomewe ku rubuga rwa Mutagatifu Petero i Roma kuri iki Cyumweru saa Sita, nibwo Papa Francis yifashishije idirishya ry’ingoro ye, yasomye mu ijwi riranguruye amazina y’abepiskopi 13 bagizwe ba cardinal, barimo Musenyeri Antoine Kambanda.


text:
Mu Murenge wa Tumba mu Karere ka Huye, .mu murima bamaze igihe bahingamo, watahuwemo icyobo ku ikubitiro cyabonetsemo imibiri 35, icyakora igikorwa cyo kuhashakisha imibiri cyatangiye mu byumweru bibiri bishize nk’uko bivugwa n’Umuyobozi wa Ibuka mu Karere ka Huye, Théodat Siboyintore.
Bwana Siboyintore Agira ati “Amakuru y’uko muri uyu murima haba hari imibiri y’Abatutsi yatanzwe n’umuntu wabwiye uwahahingaga ngo nyamara uhinga hejuru ya basaza bawe.”
Babimenye mu byumweru bitatu bishize, batangira gushakisha aho iyo mibiri iherereye, none ku wa Gatanu tariki 26 Werurwe 2021 nibwo batangiye kuyibona.
Siboyintore yungamo ati “Twabanje gushakira mu cyobo kimwe ntitwagira umubiri tubona, hanyuma dutangira gucukura ahandi twumvise hari isi yoroshye, none ho imibiri yarahabonetse. Ntiyabonetse hamwe kuko bigaragara ko bagiye bajugunyamo imibiri hanyuma bakarenzaho igitaka, bakongera bakajugunyamo indi.”
Umunyamabanga Nshingwabikorwa w’Umurenge wa Tumba, Vital Migabo, avuga ko ahabonetse iyi mibiri mu Mudugudu w’Akamuhoza, Akagari ka Cyimana, higeze kuboneka n’indi, ariko ko iri kuboneka ubu yari yarengejweho rezerivuwari y’imodoka ndetse n’amatafari ya rukarakara.
Ati “Ubwo hashakishwaga imibiri muri aka gace karimo bariyeri, abacukuraga bageze ku matafari ya Rukarakara bibwira ko bageze ku isi ikomeye, nyamara hari indi mibiri yari yararengejweho izo rukarakara na rezerivuwari.”
Yongeraho ko uwatanze amakuru utarashatse ko amazina ye amenyekana ku bw’umutekano we, yanavuze ko muri uyu mwobo wari umusarane muremure cyane hatawemo imibiri myinshi.
Ku wa Gatandatu mu masaha ya saa cyenda ku itariki ya 27 Werurwe 2020 ngo babaye barekeye aho gucukura, kuko aho bari bageze hari umwuka mubi wo mu musarane.
Barateganya gusubukura igikorwa ku Cyumweru mu gitondo izuba ritarava cyane kuko bizeye ko icyo gihe umwuka uzaba ukiri mwiza.
Ariko na none, uyu muyobozi avuga ko bateganya gusaba ubufasha inzego z’ubuyobozi bwo hejuru, hakazazanwa imodoka icukura yabibafashamo.


text:
Romulus Rushimisha na Gikundiro Rehema abahanzi nyarwanda baba muri Leta Zunze Ubumwe za Amerika bakora umuziki wa Gospel, basohoye indirimbo nshya bakoranye, bise 'Turarinzwe' ikangurira abakristo kumenya ko barinzwe.
Aba bahanzi bombi bafite amazina akomeye mu muziki wa Gospel dore ko Romulus yabaye umuririmbyi ukomeye muri Rehoboth Ministries naho Gikundiro akaba yari umuririmbyi ukomeye muri korali Shalom yo muri ADEPR Nyarugenge. Si ubwa mbere aba bahanzi bakoranye indirimbo kuko bafite indi bakoranye yitwa 'Urugendo' yagize hanze mu mpera za 2018.
Kuri ubu rero bamaze gushyira hanze indi ndirimbo nshya bakoranye, akaba ari indirimbo bise 'Turarinzwe'. Mu kiganiro na Inyarwanda.com Romulus Rushimisha yasobanuye icyamuteye kwandika iyi ndirimbo. Yagize ati: "Muri iyi ndirimbo nise Turarinzwe nashatse gukangurira abera bose kumenya ko barinzwe. Nta gutinya, nta bwoba, uri mu ruhande rwacu yanesheje intambara keraaaa. Ingabo zigendana ibendera (zatsinze) ni zo ziturinze."
Yunzemo ati: "Ntacyadutera ubwoba rero! Tugomba kuryama twiziguye kuko ingabo zatsinze ni zo zitubereye maso. Nashatse kwibutsa abera ko Imana yabarinze mu butayu ntishobora kutabarindira mu gihugu. Imana yabanye natwe tukiri mu byaha yabura ite kuturindira mu masezerano? Mukomere mushikame kuko uturinda ntahunikira cyangwa ngo asinzire."
Muri iyi ndirimbo 'Turarinzwe' humvikanamo aya magambo: "Imana yabanye nanjye nkiri mu byaha, yabura ite kundindira mu masezerano. Naho nanyura Mu gikombe cy'urupfu Sinzatinya ndi kumwe nawe Inshyimbo yawe N'inkoni yawe Bizahora bimpumuriza. Uturinda buri munsi ibitero bya satani, Uri umurengezi wacu, uri igihome cyacu. Turaryama twiziguye kuko utubera maso, Uri mu ruhande rwacu ntituzatinya namba. Turarinzwe n'ukuboko gukomeye, Ntawadukoraho turi mu maboko y'Ihoraho. Turarinzwe n'ingabo zigendana ibendera, Ntawadukoraho turi mu maboko y'Ihoraho."
UMVA HANO 'TURARINZWE' YA ROMULUS FT GIKUNDIRO


text:
Aya mafaranga yishyuwe rwiyemezamirimo muri Kamena 2020 ariko atangira gutanga ibitabo muri Nyakanga na Kanama 2020.
Ubwo REB yitabaga PAC ngo itange ibisobanuro ku makosa yagaragayemo mu igenzura ryakozwe n’Umugenzuzi Mukuru w’Imari ya Leta, iki kibazo na cyo cyagarutsweho hibazwa icyari kigambiriwe.
Depite Bakundufite Christine yabajije icyashingiweho rwiyemezamirimo yishyurwa aya mafaranga.
Ati “Uyu muntu ko atashoboraga gutanga inyemezabwishyu, ko nta nyandiko y’ibyakiriwe yakozwe, ko nta muntu ugaragara wakiriye ibi bitabo, ubwo yishyuye agendeye kuki?”
Yakomeje agira ati “Iyo ibi bitabo bishya, ko atari ubwa mbere tubona inzu zishya [na Nyabugogo zarahiye] yari kwifata ate, miliyoni 700 ni ugupfa kuzitanga gutyo gusa?”
Abahagarariye REB bavuze ko bishyuye muri ubu buryo banga ko amafaranga yasubira mu isanduku ya leta. Ngo icyo gihe rwiyemezamirimo yari yarangije gucapa ibyo bitabo, igisigaye ari ukubitanga gusa.
Depite Uwimanimpaye Jeanne d’Arc na we yavuze ko bitari bikwiye ko rwiyemezamirimo yishyurwa ataratanga serivisi yishyurirwa.
Ati “Ese ushinzwe imirimo rusange ni we wagiye aho ibyo bitabo byari biri arabibara, agenzura niba amapaji yuzuye? Yagendeye kuki? Ni iki cyamumaze ubwoba kugira ngo arekure aya mafaranga nta kintu na kimwe afite? Uwo muntu bapfana iki? Ese yari yamutumiye ngo ngwino unsure…?"
Perezida wa PAC, Muhakwa Valens, yavuze ko bishoboka ko uwabikoze yari afite izindi nyungu atari ukubabazwa gusa n’uko amafaranga agiye gusubirayo.
Umuyobozi ushinzwe Integanyanyigisho muri REB, Murungi Joan, yavuze ko aya mafaranga yari ay’abaterankunga bo hanze agiye gusubizwa kuko umwaka w’ingengo y’imari wari hafi kugera ku musozo. Yongeyeho ko mbere yo kuyishyura rwiyemezamirimo babanje kubyumvikanaho na Minisiteri y’Imari n’Igenamigambi (Minecofin).
Depite Bakundufite Christine yavuze ko kuvuga ko amafaranga yari agiye gusubirayo bidakwiye kuba urwitwazo kuko atari ubwa mbere byari kuba bibaye. Ati “Ayo mafaranga se yajyaga hanze y’igihugu? Ubundi se ni ubwa mbere amafaranga asubizwa muri Leta?”
Mu bindi byateje impaka muri PAC ni ibitabo bisaga miliyoni 1,03 by’Ikinyarwanda n’Imibare byo mu mwaka wa kabiri n’uwa gatatu w’amashuri abanza byaguzwe miliyari 1,8 z’amafaranga y’u Rwanda bikaba bigiye kuba impfabusa kuko ururimi rwigishwamo rwahinduwe rukaba Icyongereza.
Umurungi yavuze ko bitazapfa ubusa, bizakomeza gukoreshwa ndetse ko birimo no guhindurwa mu Cyongereza ariko PAC ivuga ko atari cyo byari byaguriwe dore ko kubihindura birimo byongera ikiguzi kandi bitari ngombwa.
PAC yagaragaje ko ibitabo bikiri iyanga ku buryo hamwe na hamwe igitabo kimwe gisangirwa n’abanyeshuri 91 mu gihe n’ibihari bikomeza kwibwa buri mwaka kimwe na mudasobwa.


text:
Intare ni inyamaswa iba mu mashyamba hirya no hino ku isi,ikaba iri inyamaswa izwiho kugira ubukana, zikaba zigenda zigabanuka,ariyo mpamvu hagiyeho itariki ya 10 kanama ,umunsi wahariwe kuzirikana kuri izo nyamaswa.
Mu Rwanda bayita umwami w’ishyamba,Umwami w’ishyamba muri pariki y’Akagera,zahazanywe ,tariki ya 29/6/2016 ubwo mu Rwanda hageranga intare 7 (ingore 5 n’ingabo 2),yari inkuru nziza kubakunzi ba pariki y’Akagera kuko bari babonye ibindi byiza byo kubasha gusura.
Nyuma y’umwaka umwe zihageze,hamaze kuvuka ibyana birindwi 7 ,imwe Shema ifite imyaka 11 yabyaye ibyana 3,izindi zibyara bibiri uko ari eshatu2,2,2 ise wazo yitwa Ntwali ifite imyaka itanu.
intare ishobora kubaho hagati y’imyaka 13-15,no munzu z’inyamaswa (zoo) zishobora kugeza ku myaka 30,ishobora kubyara ibyana 1-4,kimwe gifite gipima ikiro kimwe n’igice (1.5),intare ibwegeka iminsi 110,intare y’ingabo ipima ibiro 150-225,ikareshya 2.5-3.3m,n’aho intare y’ingore ipima ibiro 110-152 ikareshya 2.3-2.7m.Intare zikaba zikunda kuba mu mashyamba Atari inzitane,hasa nkahagaragara.
Hari hashize igihe muri iyo pariki nta ntare ibarizwamo kuko zari zarazishe zirashira,izindi zirigendera.Umuntu usura pariki y’Akagera akaba yabasha kubona izo nyamaswa.
Izi ntare zikaba zibarizwa mu majyarugura ya pariki,aho bita Kirara.
Intare ziba mu itsinda bita The Big 5 ziba mu ishyamba rigizwe (Ingwe,intare,inzovu,inkura,Imbogo),gusa mu Rwanda ubu nta Nkura zihari,bakaba bateganya kuzizana kugirango iryo tsinda ribe ryuzuye.


text:
AMAVU N’AMAVUKO Y’INTEKO NYARWANDA Y’URURIMI N’UMUCO
Hari hashize igihe kirekire Abanyarwanda b’ingeri zinyuranye, abato n’abakuru, basaba ko habaho urwego rw’Igihugu rwita by'umwihariko ku rurimi, umuco n'amateka by’u Rwanda.
Babigaragaje cyane cyane igihe Komisiyo yari ishinzwe gutegura Itegeko Nshinga yazengurukaga ibaza abaturage ibyo bashaka ko byashyirwa muri iryo tegeko risumba ayandi muri Repubulika y'u Rwanda.
Barushijeho kubyerekana igihe bemezaga Itegeko Nshinga rya Repubulika y'u Rwanda ryo ku wa 04 Kamena 2013, harimo ingingo ya 50 n'iya 51, imwe ishyiraho Inteko Nyarwanda y'Ururimi n'Umuco, indi yerekana inshingano za Leta zo kurengera imigenzo myiza gakondo n'umuco by'Igihugu.
N'uko byateganywaga n'ingingo ya 50 y'Itegeko Nshinga, Itegeko no 01/2010 ryo ku wa 29 Mutarama 2010 rigena Inshingano, Imiterere n'Imikorere by'Inteko ryasohotse mu Igazeti ya Leta nimero idasanzwe yo ku wa 05/02/2010.
Ku itariki ya 7 Ukuboza 2011, Inama y'Abaminisitiri yashyizeho Umunyamabanga Nshingwabikorwa ushinzwe guhuza ibikorwa bya buri munsi by’Inteko afatanyije n’ubuyobozi bw’amashami iry’Ururimi, iry'Umuco n'iry'Imari n’Ubutegetsi.
Nk'uko biteganywa n'ingingo ya 25 y'Itegeko no 01/2010 ryo ku wa 29/01/2010; Iteka rya Perezida no 24/01 ryo ku wa 9 Nyakanga 2012 ryashyizeho Intiti 15 zigize Inama Rusange y'Inteko, bamaze kwemezwa n'Umutwe wa Sena. Batangiye imirimo yabo Nyakubahwa Minisitiri w'Itebe amaze kwakira indahiro zabo ku wa 25 Kamena 2012.
Inteko Nyarwanda y'Ururimi n'Umuco yashyizwe mu nzego zihariye z'Igihugu nk'uko bigaragara mu ngingo ya 139 y'Itegeko Nshinga rya Repubulika y'u Rwanda ryo mu 2003 ryavuguruwe mu 2015.


text:
YASUWE 38
Bamwe mu baturage bo mu karere ka Rubavu, Umurenge wa Gisenyi mu kagari ka Mbugangari baravuga ko bizeye umutekano usesuye mu minsi mike nibamara gukorerwa uduhanda two mu midugudu ibahuza, hagashyirwaho n’amatara rusange bizabarinda abajura bihishaga mu mwijima bakabacucura utwabo. Ubuyobozi bw’Akarere buvuga ko ibikorwa biteza imbere abaturage bazakomeza kubishyiramo imbaraga kuko bakorera abaturage.
Aba baturage babitangarije itangazamakuru kuwa gatanu, tariki 29 Mutarama 2021 ubwo hatangizwaga ku mugaragaro imirimo yo gukora uduhanda duhuza Agakiriro ka Mbugangari n’Isoko ndetse hatatunganywa uduhanda dushamikiyeho tubihuza n’umuhanda munini w’isoko ryambukiranya imipaka.
Bamwe mu baturage baganiriye n’itangazamakuru bavuze ko bishimye cyane kuko uyu muhanda uzaborohereza mu kazi, ndetse n’amatara azashyirrwaho akabafasha kubarinda abajura babazengereje.
Bizimana Jean ati “Uyu muhanda tuwitezeho byinshi kuko uduhuza na Gare ndetse uracyemura ikibazo cy’amazi menshi yamanukaga hano akanadusenyera, none kuba bazubaka ama Rigole meza ikibazo kizakemuka ndetse udufashe kuduhuza nindi midugudu yo hirya no hino.”
Nikuze Emmerance ati “Iyi mihanda igiye kudukiza amabuye kuko tuyacamo dusitara ndetse bizanadukiza abajura batumereye nabi, baratobora amazu buri kanya kubera ko bihishaga mu mwijima, ndetse tuzajya tugenda ahabona hanasukuye, natwe nk’abaturage tuzabasha kuwusigasira twirinda kumena imyanda muri Rigore, tuzajya tuyishyira mu mifuka tugategereza ko baza kuyitwara.”
Habyarimana Gilbert, umuyobozi w’akarere ka Rubavu avuga ko iyi mihanda irimo gukorwa muri aka karere bizorohereza abaturage n’abashoramari bakorera muri aka karere.
Habyarimana Gilbert ati “Uyu mushinga ugomba guteza imbere ibikorwa birimo isoko ryambukiranya imipaka, no korohereza ibikorerwa mu gakiriro ka Mbugangari n’isoko ryaho ndetse n’abaturage babituriye, kugira ngo ibihakorerwa byongererwe agaciro.”
Iki gikorwa n’icy’abaturage batuye muri Mbugangari, ndetse ku bufatanye n’abashoramari igikorwa kizagenda neza cyane, umushinga bawugire uwabo mu kuwukurikirana no mu ishyirwamubikrwa byawo, kuko uretse uduhanda bazakora n’inzira z’amazi yasenyeraga bamwe muribo, bitumen ishusho ya Mbugangari irushaho gusa neza.
Iyi mihanda igiye gutunganywa uje usanga indi irimo gukorwa, ukba uzatwara akayabo ka Miliyoni 847 z’amafaranga y’u Rwanda, aho izashyirwaho amatara rusange amurikira abayikoresha, ikaba irimo kubakwa ku nkunga ya Enabel.


text:
Hari ubwoko bubiri bw’ingo nyuma yo kubana nk’umugore n’umugabo. Hari bamwe usanga iyo bamaze kubyara, bibanda gusa ku bana, hakaba n’abandi usanga baguma mu rukundo ndetse na nyuma yo kwibaruka abana. Ibi bituma wibaza ikibitera, ukibaza igifasha urugo rumwe gukomeza gukundana naho urundi rukibanda ku rubyaro gusa.
Bamwe usanga bakomeza kwitanaho nk’uko byahoze ndetse
bakanakundana cyane batitaye ku munaniro w’izindi nshingano naho abandi
bagashyira imbaraga zose mu kwita ku bana gusa. Umunyamakuru wa Inyarwanda.com yishimiye
kubasangiza zimwe mu nama zabafasha kuryoherwa n’urukundo na nyuma yo kubyara
abana.
1.Mwabishyiramo Imbaraga
Buri wese ashobora kwibaza icyo bamwe bakora
cyihariye abandi badashaobora. Nta kirenze gushyiramo imbaraga n’umuhate kandi
bikorwa n’impande zombi. Wowe n’uwo mwashakanye, niba mwifuza gukomeza urukundo
rwanyu n’umubano wihariye, mwabishyiramo imbaraga bigashoboka kandi n’abana
banyu mukabitaho uko bikwiye kuko baba baje ari umugisha kuri mwe ntibaba baje
kuba umutwaro kuri mwe.
2.Mushake ubafasha
Hari abagore basanga kubyara bituma baburira umwanya
abagabo babo ndetse n’abagabo bumva ko ubwo abagore babo babyaye bagiye guhugira
mu rubyaro gusa. Niba mushaka kongera no gukomeza urukundo hagati yanyu mwembi
n’urugo rwanyu ni ugushaka umwanya wanyu bwite nk’umugore n’umugabo. Mwabikora
gute? Mushake ubafasha.
Yego gushaka abafasha mu mirimo yo mu rugo no kurera
abana (abakozi bo mu rugo) byagiye bisiga isura mbi mu bihe byashize ndetse n’ubu
kuko hari abumva ko niba ushatse uwo kugufasha bivuze ko nta mwanya wo kurera
abana bawe ufite nyamara ntaho bihuriye. Hari ababikora kugira ngo bisigarize
agahe gato ko guha urukundo rwabo kandi si igisebo birasanzwe. Icya mbere ni
ukureba koko niba uwo mukozi akenewe, niba ari uw’ibihe byose cyangwa uw’amasaha
make ariko mukibuka ko namwe umwana abakeneye nk’ababyeyi, niba uwo mukozi adahari
cyangwa atari ngombwa mwanamureka kandi mukita ku bana mukanakomeza kwitanaho
mu rushako rwanyu ntimusenyerwe no kubyara.
3.Mugarure ibyiza by’ahashize hanyu
Wowe n’uwo mwashakanye, mugiteretana, mutarabyarana ntimwakuranagaho ijisho n’ibiganza, sibyo? Abenshi niko biba bimeze. Ariko ibi bikagenda bigabanyuka nyuma y’uko mubaye ababyeyi. Mwabaga mufatanye mugiye guhaha, muri gutembera, mwishimye museka, musomana aho muri hose…Kuki ibi byaburirwa irengero kuko mwabyaye abana? Wenda ni uko; Unaniwe, waraye ubuze ibitotsi se, wumva se utameze neza, cyangwa ufite byinshi byo gukora.
Birashoboka ko hari impamvu nyinshi zituma iby’ahashize
bitagihari, ariko nanone mugomba kubizirikana mukanabigarura kuko kugenda
kwabyo kujyana byinshi. Mwongere gufatana mu kiganza, mutemberane mufatanye
agatoki ku kandi…Erega mwanabikora muri kumwe n’abana mubafashe mu biganza. Ibi
bizahora bigaruka mu buzima bwanyu, umukunzi wawe azumva akunzwe kandi yitaweho
ndetse ari uw’agaciro cyane.
4.Musohoke muri kumwe
Gusohoka ni kimwe mu bihe byiza mu rukundo,
mushobora kubikora muri kumwe n’abana banyu cyangwa mukabasiga niba hari uwaba
ahari abarera mwembi nk’umugore n’umugabo mukagira igihe cyihariye mwembi. Niba
mwaragiraga ibiruhuko cyangwa mugasohoka mukajya kurya isi (ni imvuga y'ab'ubu) mbere yo kubyara,
birumvikana ko hari ibyo kwibazaho iyo mumaze kubyara ariko ntibivuze ko
kubyara byakuraho kuryoherwa n’urukundo mu rushako rwanyu. Mwisigarize umwanya
wo kuryoherwa no kugirana ibihe byiza, n’ubwo byaba muri Weekend gusa bigira
icyo bifasha.
5.Mukundane
Ushobora kuba usomye iri jambo ‘Mukundane’ ugahita wibaza niba abantu babana baba badakundana? Si icyo tuvuze. Mugikundana, mwabwiranaga utugambo twiza, mwarateretanaga, ariko ubu mugaragara nk’abahuze cyane, bafite byinshi byo gukora cyangwa bashaje nyamara mu ntekerezo ukumva ukeneye kubwirwa akajambo keza n’umukunzi wawe cyangwa ugashaka kumubwira akajambo keza ariko ukifata.
Kuki wifata ku mugabo cyangwa ku mugore wawe? Hari
uburyo bwinshi kandi bwiza erega bunoroshye na cyane ko ikoranabuhanga
ryabyoroheje. Wamuha ubutumwa bugufi akaburyoherwa ari mu kazi cyangwa ari mu
kiruhuko cyangwa ari mu rugo. Wamushyira ku mbuga nkoranyambaga zawe,
wamwibutsa ko umukunda. Kuki utagerageza bimwe byiza mu izina ry’urukundo?!
Niba warubatse ukibaruka, ni umugisha w’Imana. Ntuzemere ko abana baba umutwaro wo gusenya urugo rwanyu, ahubwo bakabaye inkomezi kuko ari imbuto ziba zarabashibutsemo mukaryoherwa n’urukundo kurushaho. Gerageza gushyira mu bikorwa izi nama, uzashimira INYARWANDA nyuma.


text:
Imibereho Y'Abaturage
Uruhare Rwa Croix Rouge Mu Guhindura Imibereho Y’Abatuye Akarere Ka Kirehe
Abatuye Umurenge wa Mahama mu Karere Kirehe bashima uruhare Croix Rouge imaze kugira mu guhindura imibereho yabo, ku buryo barushaho kwiteza imbere.
Umwe mu bafashijwe n’uyu muryango ni Hategekimana Claudine wo mu Kagari ka Munini, wari umaze imyaka 15 mu bukode n’abana be batandatu.
Mu 2019 yubakiwe inzu y’ibyumba bitatu n’uruganiriro, irimo sima n’amashanyarazi. Mbere yagorwaga cyane n’ubuzima kuko atunzwe no guca inshuro, ugasanga kwishyura inzu buri kwezi bimusonga.
Yagize ati “Mu icumbi nakodeshaka 3000 Frw ku kwezi, nta kintu ndya, nta shinge na rugero, tukaryama, bya bihumbi bitatu byahuraga n’amafaranga nkorera mu Cyumweru, muri cya cyumweru ubwo urumva nta kintu naryaga rwose.”
Croix Rouge yajyaga kumufasha, mu minsi ibiri bari bamuhaye inzu ye ku buryo ubuzima bwe bumaze guhinduka.
Ni kimwe na mugenzi we Mbonyizina Marie Jeannette wacite ku icumu rya Jenosoide yakorewe Abatutsi. We inzu ye inzugi zari zaravuyemo, Croix Rouge iza kumusanira.
Ni inzu abanamo n’umugabo we n’abana batandatu.
Ati “Banshyiriyemo inzugi, badushyira heza, ubu turyama heza.”
Hari abahawe amatungo
Uretse abubakiwe inzu cyangwa basaniwe, hari abahawe amatungo barimo Nshimiyimana Felicien wahawe inka mu 2016.
Yagize ati “Ntabwo nabashaga kubona ibyo natungisha umuryango, ariko kugeza uyu munsi urabona umubyare warameze, ndabona ikigori cyo kurya, abana banyoye amata, abaturage banyoye amata, nsaguraho n’ayo kugurisha nkuramo amatungo magufi.”
Iyo nka ikamwa litiro umunani z’amata ku munsi, ku buryo yagurishijeho akagura andi matungo, ubu agize ihene umunani n’ingurube eshanu.
Mu bafashijwe na Croix Rouge kandi harimo abanyarwanda birukanywe muri Tanzania, muri Kirehe bubakiwe inzu 190.
Kaginyi Livingston wavukiye muri Tanzania akaza kwirukanwa, avuga ko muri icyo gihugu bararaga mu nzu z’ibyatsi, wagura n’ikibanza ngo wubake, ntibatume iyo nzu uyiraramo.
Yagize ati “Twageze mu gihugu cyacu batwakira neza, batwubakira izi nzu, dutera imbere, rwose murabona namwe aho tugeze. Iyi Mahama twahaje ari ishyamba, twahaje mu 2007, Croix Rouge itwubakira inzu, abana bacu, abadamu bacu, bararyama bagubwa neza kugeza uyu munsi.”
Muri ako gace ka Mahama banahawe imbangukiragutabara, ifasha ibigo nderabuzima bibiri byaho kugeza abarwayi ku Bitaro bya Kirehe iyo bibaye ngombwa.
Umuhuzabikorwa w’abakorerabushake ba Croix Rouge mu Ntara y’Iburasirazuba, Muhawenimana Jeanne d’Arc, avuga ko ibi byose babikora kugira ngo abaturage babashe kwiteza imbere.
Yavuze ko babashije gutanga inka 130, ndetse bafasha abaturage kwishyira hamwe mu makoperative.
Mu buryo bwo kurwanya ibiza, bubakiye abatishoboye banategura ibiti byatewe mu nkambi ya Mahama n’inyuma yayo bigera ku 96.000, bivangwa n’imyaka n’iby’imbuto ziribwa.
Hanatanzwe gaz 5000 mu nkambi, hubakwamo uturima tw’igikoni 6500, ndetse buri muturage bageneye itungo yanubakirwaga ubwiherero, hubakwa 378.
Muhawenimana yakomeje ati “Iyo dutanze amatungo tubasaba korozanya mu gihe itungo ryororotse, dufite ibikorwa bitandukanye. Dukorana n’inzego z’ibanze, tukajya inama, kandi tukaba dukangurira buri muntu wese aba yaba umu Croix Rouge.”
Croix Rouge y’Ababiligi ni umwe mu bafatanyabikorwa bayo.
Ubuyobozi bushima umusanzu wa Croix Rouge
Umuyobozi w’Akarere ka Kirehe, Muzungu Gerald, yabwiye Taarifa ko bashima uruhare rwa Croix Rouge y’u Rwanda mu kwita ku batuye Akarere ka Kirehe.
Ati “Twafatanyije ibikorwa byinshi harimo no gutuza Abanyarwanda bagiye batahuka mu bihe bitandukanye, dufite imidugudu myinshi bafashije mu kubaka, ari ibikorwa byo gufasha abatishoboye kubona amacumbi, kubaha amatungo nk’inka, ari mu bikorwa by’ubutabazi bafite mu nshingano nk’igihe habaye ibiza, Croix Rouge ni umufatanyabikorwa muri byinshi.”
Yavuze ko nko mu gihe cya Guma mu rugo bafashaga abaturage batakaje imirimo mu kubona ibibatunga, ndetse bakomeje kugira uruhare mu bukangurambaga mu kwirinda COVID-19.
Urebye kuva umwaka wa 2020-2021 watangira, muri rusange imiryango 3.150 yagezweho n’ingaruka z’ibiza yahawe amafaranga ayigoboka mu kugura ibyo ikeneye.
Naho imiryango irenga 80.000 yazahajwe n’ingaruka za COVID-19 yahawe ibiribwa ndetse n’ibindi bikoresho birimo iby’isuku n’udupfukamunwa.
Uyu muryango ufite abakorerabushake barenga 62 000 bari mu makipe y’ubutabazi yahuguwe bihagije haba mu kurwanya ibiza, isuku n’isukura, ubutabazi bw’ibanze, gukorera mu nkambi, guhuza ababuranye n’ababo, ubuzima bwo mu mutwe n’ubukangurambaga.


text:
Kuva ku wa 16 Ukwakira 2019, Minisiteri y’Umuco na Siporo iri mu gikorwa cyo gushaka abantu 100 bazajya mu Itorero ry’Igihugu Urukerereza. Yateguye amarushanwa ari kubera mu Ntara zose z’Igihugu akaba yaratangiriye mu Ntara y’Amajyaruguru mu Karere ka Musanze
Aya marushanwa yahuriyemo abagera kuri 70 bahatanye mu byiciro bitandukanye birimo Imbyino, Indirimbo, Intore, ndetse n’abacuranga mu buryo bwa gakondo.
Atangiza ku mugaragaro aya marushanwa ku rwego rw’Intara y’Amajyaruguru, Umunyamabanga Nshingwabikorwa w’Akarere ka Musanze, Bagirishya Pierre Claver yashimiye MINISPOC ko yahisemo ko Musanze ari yo itangirizwamo aya marushanwa ku rwego rw’Igihugu, asaba abatabashije kurenga iri jonjora gukomeza imyitozo kugira ngo bongere ubumenyi bazatoranywe ubutaha.
Intore Masamba, Umutoza w’itorero ndangamuco ry’Igihugu ‘Urukerereza’, avuga ko iki ari igikorwa kiba buri myaka ibiri, kandi ko ari urubuga ku bafite impano rwo kwigaragaza ngo babyaze umusaruro impano zabo. Ati “Ni nk’uko umukinnyi ahamagarwa mu ikipe y’igihugu.”
Uyu munsi ku wa 18-19 Ukwakira 2019 aya marushanwa yakomereje mu Ntara y’Uburengerazuba mu karere ka Karongi, akazakomereza mu Ntara y’Amajyepfo mu Karere ka Nyanza tariki 20-21 Ukwakira, hakurikireho i Rwamagana mu Ntara y’Iburasirazuba tariki 22-23 Ukwakira 2019.
Bazasoreza kuzenguruka Intara mu Mujyi wa Kigali tariki 24-25 Ukwakira 2019 muri Petit Stade i Remera.
Gusoza aya marushanwa biteganyijwe tariki 2-4 Ugushyingo 2019 muri Petit Stade i Remera ubwo hazaba hatoranywa ku rwego rw’Igihugu abinjira mu itorero ry’igihugu.
Ibyiciro bihatanirwamo ni ukubyina, umuhamirizo w’intore n’abiyereka, kuririmba, abakaraza no gucuranga ibicurangisho gakondo.


text:
Muri guma mu rugo, nakunze kugendana n’umuturanyi mu gihe cyo kuruhuka cya sasita. Mu byumweru n’amezi, twaganiriye kubijyanye n’ikirere , umupira w’amaguru, ibyiza by’imodoka zitandukanye n’ibindi. Ariko uko ibihe byagiye bisimburana, twavuze cyane kugiti cyacu kandi byoroshye; kubyerekeye gutandukana uko kubabaza kandi yagiye ahura nabyo, twavuze ku Mana kandi dusangiye kwizera.
Umuturanyi wanjye ni umuyisilamu gusa. Mu gihe Ramazani niminsi 30 yo gusengera abayisilamu batangiye muri iki cyumweru, kwisi yose ndetse no mubwongereza, dukwiye gutekereza kumwanya wo gusangira urukundo nubutumwa bwa Yesu nabayisilamu kuruta mbere hose.
Igitekerezo cyo gusangira ukwemera kwacu n’umuntu uwo ari we wese gishobora kuba giteye ubwoba kandi wenda cyane cyane kubaturanyi bacu b’Abisilamu. Dutinya ikitazwi. Ntabwo tuzi ibyo bizera, cyangwa kumva umuco wabo. Rimwe na rimwe kwerekana uruhande rumwe rw’abayisilamu kuva mu bitangazamakuru n’ubugizi bwa nabi bwakozwe mu izina rya Islamu byatumye Abayisilamu bafatwa nk’abakekwa kandi birinda ubwenge.
Ariko, mubyukuri abayisilamu benshi baba mubwongereza bameze nkawe nanjye. Imibereho yabo ya buri munsi itwarwa na fagitire, kwiruka kw’ishuri, akazi, nkatwe. Bahangayikishijwe nakazi kabo, abana babo, inguzanyo no gufunga nkatwe. Mubyukuri akenshi biroroshye kugirana ikiganiro kijyanye no kwizera kwacu n’umuyisilamu kuruta inshuti zacu nabaturanyi bacu, kuko bemera ko hariho Imana.
Nigute dushobora kurenga ubwoba dufite kugirango tubashe guhamya inshuti zacu z’Abisilamu n’abaturanyi bacu? Ariko tugomba gushyiraho ingufu kugirango tumenye abaturanyi bacu b’Abisilamu.
Mu Bwongereza honyine, hari Abayisilamu bagera kuri miliyoni 3.4, benshi muri bo bakaba bashobora kuba badafitanye isano rito n’abakristu mu buzima bwabo. Hanze y’inkombe zacu, umushinga wa Joshua uragereranya ko 85% by’amatsinda y’abantu atagerwaho ku isi – abadafite itorero cyangwa itorero rito cyane, bigatuma kubona umutangabuhamya w’ubutumwa bwiza bigoye – gukurikiza Islam.
Niyo mpamvu nshakisha amahirwe mubuzima bwa buri munsi. Nkunze gutangiza ibiganiro n’umuntu utanga pariseri( parcelle) yanjye, cyangwa seriveri muri resitora yaho. kandi rimwe na rimwe mbona amakuru yabo kugirango mbohereze ama firime ya Yesu ya firime cyangwa YouVersion ya porogaramu ya Bibiliya mururimi rwabo.
Kugera nabyo birashobora kuba muburyo bwo kunganira. Umugore wanjye yagiranye ubucuti numudamu wo muri Iraki utuye ku mpera y’umuhanda maze bamubwira ko abana be bahawe ubuhungiro kandi atabihawe, umugore wanjye yaretse byose kugirango amufashe. Yigisha kandi icyongereza abinyujije mu itorero ryacu ku bagore baturuka mu bihugu bitandukanye by’abayisilamu.
Muri iki gihe cya Ramadhan hari inzira zoroshye ushobora gutangira kubaka ibiraro by’ubwumvikane no guteza imbere umubano n’impuhwe. Tangira ugenzura, ubaze uko bagenzi bawe b’Abisilamu, inshuti n’abaturanyi bizihiza uyu mwaka, uko kwiyiriza ubusa cyangwa uburyo ushobora kubasengera. Ushobora kwifatanya nabo mubirori byabo. Urashobora no gusangira ibyanditswe bimwe, Zaburi cyangwa imigisha yo mu Isezerano rya Kera.
Ubabaze icyo bizera kandi kuva aho dushobora kubaka ibiraro by’ubwumvikane, no guteza imbere umubano n’impuhwe. Insanganyamatsiko yamasengesho ya buri munsi ku minsi 30 y’urubuga rwamasengesho cyangwa porogaramu ya OM’s Prayer Reach ni ahantu heza ho gutangirira kwiyigisha, kimwe no gusoma ibitabo nka ‘Nshaka Allah, Kubona Yesu: Umuyisilamu wihaye Imana ahura nubukristo’ na ‘Umuyaga muri inzu ya Islamu ‘na David Garrison.
None, mu gihe umenyereye abaturanyi bawe b’Abisilamu cyangwa abo mukorana, uzana ute ubutumwa bwiza? Kimwe no kudasobanukirwa, ubwoba bwacu burashobora kandi guterwa no kutizera ibyo twizera. Abayisilamu basa nkaho bizeye cyane mubyo bizera, kandi dufite ubwoba, twumva tutizeye neza kwizera kwacu na tewolojiya. Byagenda bite niba tudashobora gusobanura neza ubutumwa bwiza? Byagenda bite se niba tudafite ibisubizo kubibazo byabo?
Tugomba kwiha ibikoresho byo gusobanukirwa no kwizera ubutumwa bwiza; kwiyibutsa amakuru adasanzwe y’umurimo wacunguwe wa Yesu k’umusaraba, imbaraga n’urukundo rw’Imana yaremye isanzure, Imana mw’izina ryayo turasohoka.
Muri ubu buryo , duhugura abantu kuvuga inkuru zabo muminota itatu. Muri iyo minota itatu urasobanura ubutumwa bwiza n’ingaruka zabwo kuri wowe, wigira umunyantege nke hanyuma ukarangiza ufashe. Ikibazo, “Noneho natangiye gusoma amavanjiri ntangazwa nibyo nabonye, wigeze usoma ubutumwa bwiza?” Urabaza ikibazo; wubaka ikiraro. Urasangire nabo kandi ubatumire kubikora. Kandi muri byose, senga.
Source: Christian Today
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Covid-19: Igihombo Ku bagore bacururizaga mu isoko rya Gahanga.
Kugabanya amasaha yo gukora n’ay’ingendo muri rusange bitewe no kwirinda Covid-19 byagabanyije umuvuduko w’ubucuruzi muri rusange kuburyo bamwe mu bacuruzi bo mu mugi wa Kigali bataka igihombo, bakaba bavuga ko kuba abakiliya baragabanutse byatumye nabo batagicuruza uko bikwiye.
Madame Christine twamusanze muri Centre ya Gahanga mu Karere ka Kicukiro atubwira byinshi kuri byerekeye imibereho y’abagore bacuruza n’uburyo bagezweho n’igihombo biturutse kuri gahunda ya guma mu rugo.
Ati “Ubundi hano i Gahanga twari tumaze gutera imbere ku buryo bugaragara kuko twacuruzaga kugeza mu masaha akuze ndetse ababishoboye bakaba bageza na mu gitondo, cyane cyane nk’abafite abo basimburana, ugasanga rero ubucuruzi bwateye imbere cyane. Urugero: nkanjye Ku giti cyanjye navuga ko kuva Covid yagera mu Rwanda ntaracuruza uko bikwiye, guhera mu kwezi kwa Gatatu kugeza ubu amafaranga yarabuze cyane. Namaze guhomba rwose uretse n’abantu b’i Kigali aho nakwita mu mugi cyane kurenza hano bajyaga batembera ino aha, cyangwa bavuye i bugesera bageea hano bagahagarara bakagura ibintu byinshi, ikindi ni abakiliya bavaga Ku kazi hirya no hino bagaca aha guhaha ibyo bakeneye, ariko aho gahunda ya guma mu rugo itangiriye narazaga nkicara muri boutique bukira ntawinjiye ngo agire icyo ambaza, ibiribwa bipfa vuba byo nagezeho ndeka kubirangura kuko byampomberaga cyane”.
Si Christine wenyine twaganiriye kuko Claudette ukorera ubucuruzi mu Murenge wa Gatenga yatubwiyeko ubu ari gucunganwa n’amezi y’ubukode yishyuye inzu acururizamo ngo narangira afunge yisubirire mu rugo. Yakomeje agira ati “Covid yatangiye maze kwishyura amezi atandatu y’inzu, gusa kuva mu kwezi kwa Gatatu kugeza mu kwa Gatanu nyiri inzu yari yansoneye kuko nawe yabibonaga ko ntakora pe! Kandi nishyura umuzamu. Igishoro nari naragikuye Ku nguzanyo nafashe mu Kimina maze nongera kuyo nari narizigamiye none byose birahombye. Kwirirwa mu rugo si ibintu byoroshye, ubu ndatekereza ko ari byo bigiye gukurikiraho nkumva birandenze, ariko ntakundi byagenda kuko iyi guma mu rugo yatumye tubura abakiliya, atari uko bahahira ahandi ahubwo bamwe amikoro yaragabanutse, haba ubwo bemere gukoresha ibintu bike cyane bitewe nuko guhora basohoka bitemewe”.
Nyuma yo kuganira n’abagore batandukanye bagezweho n’igihombo giturutse kuri gahunda ya guma mu rugo, twabonye ko ingaruka Ku muryango ari nyinshi, twavuga; kutabona ibihagije umuryango muri iki gihe abana bose bari mu rugo, kubura ubushobozi bwo kubaka iterambere ry’umuryango n’ibindi.
Bamwe muri aba babyeyi kandi bifuza ko hajyaho ikigega cyo kubatera inkunga bagasubira mu bucuruzi bwabo. Bati "n’iyo yaba inguzanyo ntoya igahabwa amakoperative yacu tukajya tuyishyura buhoro buhoro ariko tuticaye gusa. Ikindi byatugabanyiriza ingaruka zo guhora twikanga igurishwa ry’ingwate rya hato na hato.”
Yateguwe na Violette M


text:
Imirenge imwe n’imwe mu turere twa Kayonza, Ngoma na Kirehe iravugwamo inzara ahanini yatewe n’uruzuba rwacanye biturutse kuri El Nino nk’uko leta y’u Rwanda imaze iminsi ibitangaje. Ubu hamwe na hamwe abaturage bafite aho basuhukira batangiye gusuhuka.
Uruzuba rwinshi nirwo ntandaro y’iyi nzara yatumye abaturage barumbya imyaka yabo bityo abari batunzwe n’ubuhinzi bibaviramo gusonza abashoboye bafite aho basuhukira barasuhuka. Ngo abenshi bahungiye iyi nzara muri Uganda abandi bayihungira mu Mutara.
Bamwe mu baturage bo mu murenge wa Rwinkwavu babwiye abanyamakuru ko bafite ikibazo cy’inzara kubera kurumbya.
Martha Ndererimana w’imyaka 60 utuye muri uyu murenge ati “Inzara yaratwishe bamwe barasuhutse bagiye Buganda abandi bagiye mu Umutara gupagasa mbese ubuzima ntabwo”.
Mugenzi we witwa Muhirwa Deo ati “Turahinga ariko niyo bimeze bikagera igihe cy’ururabo (ibishyimbo)bigahita byuma, ubu nuko twe tudafite aho dusuhukira tuba natwe twaragiye”.
Ku rundi ruhande ubuyobozi bw’intara y’u Burasirazu buremeza aya makuru y’inzara ariko bugasaba abahuye n’inzara kwihangana bagahagarara gitore mu gihe hagishakwa izindi ngamba zo kuyihashya.
Umuyobozi w’iyi ntara Madame Uwamaliya Odette yabwiye Umuseke ko iki kibazo gihangayikishije Intara gusa ngo hakaba hagiye gushakwa ingamba zirambye.
Ati “Turabizi ko hari ibice binini byahuye n’izuba ryinshi ariko nakubwira ko ubu aricyo kibazo turiho kuri iyi saha. Turimo kureba uko twagikemura ku buryo burambye hatunganywa ibishanga hakaboneka amazi ahoraho, gusa twari twagerageje guha ibiribwa abari bashonje cyane(bamwe)”.
Guverineri Uwamaliya agaya bamwe mu baturage bahungiye mu bindi bihungu, ngo bari bakwiye guhagarara gitore bagafataniyiriza hamwe nk’abanyarwanda hagashakwa igisubizo cy’iyi nzara.
Iki kibazo cy’amapfa cyugarije abatuye cyane cyane mu mirenge ine y’Akarere ka Kayonza ariyo Rwinkwavu, Murama, Mwili na Kabare naho mu karere ka Kirehe aho ivugwa cyane ni mu mirenge ya Nasho na Mpanga, hamwe n’akarere ka Ngoma mu murenge wa Rukumberi.
Alphonse Munyankindi / Bwiza.com


text:
Muri iyi minsi uko bukeye n’uko bwije hirya no hino mu Gihugu humvikana inkuru y’uko umugore yishe umugabo we cyangwa umugabo yishe umugore we .
Kandi buri wa gatandatu ndetse no kucyumweru bitewe n’ubushake bwa buri wese ku munsi yifuza gukoreraho ubukwe , usanga benshi babukereye bajya mu bukwe .
Ndetse na Leta yacu ikangurira abantu gusezerana mu mategeko kugirango hirindwe ibibazo byahato na hato bivuka mu muryango , niko n’amadini nayo akangurira abantu gusezerana imbere y’Imana , kuko benshi bizera ko kujya murusengero ugasezerana Imana iha umugisha urushako rwawe.
Twebwe sicyo turi kuganiraho ahubwo twifuje kumenya impamvu ingo muriyi minsi usanga zashaririwe kandi inyinshi zaranyuze mu rusengero bagasezerana akaramata. Kurundi ruhande ugasa urubyiruko rukijijwe ku mande zombi abasore ndetse n’abakobwa bageze igihe cyo gushaka bavuga ko kubona umukobwa wavamo umugore mwiza bigoye , abakobwa nabo bakemeza ko bigoye kubona umusore wavamo umugabo mwiza .
Mu kiganiro ikinyamakuru isezerano .com cyagiranye na Pasiteri Ruzindana Stany , akaba ari umushumba mu Itorero rya Eglise Apostolique Pour le Reveil au Rwanda.
Mu magambo ye yatangiye avuga ko urubyiruko rwa Gikristo rufite amategeko arugenga ari mu ijambo ry’Imana kuko Bibiliya ifite icyo yavuze kurushako, nicyo gikwiye kutuyobora kuko ushobora kubona icyateye ikibazo mu rushako utarabanje kureba icyabiteye cyangwa itangira ryabyo. Ukabona ikibazo ariko ntiwibande ku itangira ryabyo.
Kandi ko itangira ry’ikintu rero aricyo cya ngombwa kuruta ibindi bintu byose. Bibiliya mu Itangiriro 2:18 harimo ijambo rivuga riti [Sibyiza] akaba ari ijambo ryavuzwe n’Imana rivugango si byiza. Riravuga ngo “Kandi Uwiteka Imana iravuga ngo sibyiza ko uyu muntu abaho wenyine reka muremere umufasha umukwiriye.” Aya magambo yavuzwe n’Imana, kugirango umuntu abone umufasha umukwiriye.
Mu gihe yarabajijwe impamvu itumpa ingo zitandukana muriyi minsi kandi hagati yabo bakijijwe ,Pasiteri Stany yavuze ko” birashoboka uhubwo ko izo zitandukana nyinshi ari izi senga ariko zidakijijwe . Ariko tugeze mu rwego rwo kuvugako abantu bakijijwe ntabyo dufite ibyabyo dushobora kubivugaho.
Aha rero ijambo rivuga ngo sibyiza ko umuntu aba wenyine, Bibiliya hari ikibazo yashakaga gucyemura, hari ikibazo Imana yashakaga gukemura abantu batariyumvisha ubwabo. Baramutse bacyiyumvishije no gutana ntago byabaho.
Ikibazo rero gikomeye cyane nuko niyo ushatse umugore cyangwa se umukobwa ashatse umugabo ashaka kumugira nkuko ari kandi ibyongibyo ntago bikunda.
Isezerano .com : Bwana Pasitere Nigute urubyiruko rukijijwe rwa Gikristo rwabasha kugeza mu gihe cyo kuba rwarambagizwa, bakaba barambagizanya hakavamo umugore cyangwa umugabo mwiza?
Pasiteri Stany : Urubyiruko rukijijwe muri iyi minsi inama nshobora kubagira ni ukubanza kumenya niba igihe cyo gukunda cyabo kigeze, kandi urukundo ushaka gukunda uwo muntu ni uruhe? Kuko inkundo ziratandukanye, hari abavuga ngo ntabwo nabaho na muntu mfite turi kumwe muri iyi minsi kandi nta gahunda amufitiye.
Rero bigaragara y’uko inkundo muri iki gihe bagiye bazicagagura, n’ukuvuga gukunda uyu ugakunda uyunguyu, mukinyarwanda bivugango reka tubagarire yose. Icyo gihe rero n’ugera n’igihe cyo gushaka uzayoberwa uwo wakunze mu byukuri nicyo umukundiye.
Icyo gihe ibintu biba byatangiye gupfa iyo utangiye kureba kuri ibyo bifatika. Kuko ushobora kumukundira kuberako afite akazi ejo akaba atakigakora, murabizi ibyo bikunda kubaho.
Umuntu ashobora kugukundirako ufite imodoka ejo ukaba utayifite. Hari n’umuntu ugura imodoka imwe ntagure indi kuberako urukundo rwawe rwubatse kubintu. Nugenda ibyo bintu ntubibone uzaba wibeshye muri urwo rushako.
Isezerano.com :Ese ko bavuga ko ntazibana zidakomanya amahembe, ese no mu rugo rw’abakristo bibamo ,ese niba bibaho babikemura gute?
Pasiteri Stany : Kubana zidakomanya amahembe ntanubwo ari ingumi muba mwateranye, ahubwo ni twatunu mudahurijeho. Uziko nibyo kurya ubwabyo bishobora gutuma mukomanya amahembe!Kuberako hari ibyo ukunda n’undi akagira ibyo akunda, icyo gihe rero iyo umuntu ahagaze kubye ukavuga uti:”njyewe muri uru rugo hazatekwa ubugari gusa, noneho n’undi ati”muri ururugo hazatekwa ibitoki gusa deja ikibazo kiba cyavutse.
Ubwo rero ikiba gikenewe ni aho ngaho, ukamenya ngo njyewe runaka akunda iki, ese uyu dushakanye we akunda iki, noneho hakabamo kwihanganirana. No mu isezerano tujya dukora habamo kwihanganirana kugeza igihe Yesu azagarukira.
Isezerano.com : Ese mwebwe mu gihe mu maze ni gute mwagiye mukemura bimwe mubibazo mwagiye muhura ntabyo wowe n’umufasha wawe, kuko byanze bikunze ntago mwari muhuje imiterere ?
Pasiteri Stany : Hamwe no gusenga Imana iragufasha. Njyewe naringoye nabonaga ko ngoye kuruta ibindi. Kuruta uwo twashakanye narabibonaga, kubera ko nashatse ndi umusore ukuze narinsanzwe mfite urugo nibana mfite n’umukozi. Noneho ikibazo cya mbere cyabaye n’uko uko natwaraga uwo mukozi ariko nashatse gutwara umugore wanjye.
Noneho mbona ikibazo kirahari ariko sinamenya y’uko, umukozi ntashoboraga kumuha raporo ngo mvuye ahangaha cyangwa ngo nariye aha ngaha. Ibyo rero bibanza kungora kubera ko natinze kumenya ko uwo nashatse noneho nashatse umugore atari umukozi, nagomaga kuza rero nkatanga raporo.
Ibyo rero bikunda kugora abantu benshi, mubiganiro muganira abadamu bakunda ikintu ku kindi ,wenda uti :” navuye ahangaha ngera aha tugeze ahangaha turya burushete, kugirango hato utaza gutura umubi w’igitunguru noneho akagira ikibazo utabimubwiye. Icyo gihe bene utwo tunu nitwo tugenda dukata ubusabane bwanyu, ariko iyo watanze raporo ntakibazo nkicyo cyavuka.
Ubwo rero icyambere nize ni ugutanga raporo mu rugo, ibyo rero bishaka y’uko urwego rwagakiza ruzamuka. Ibyo kuba shefu de famiye(de Famille) bikagabanuka noneho ukagira ahandi hantu ugera kandi ibyo ntago bikubuza kuba shefu wa famiye .
Isezerano.com : Ijambo ryitwa mbabarira ese rikiza iki mu rugo rufite ibibazo ?
Pasiteri Stany : Mbabarira ni umuti, kenshi iyo abagabo bakoze amakosa bashaka kuyakemuza ibikorwa bigaragara. Ukavuga uti ubwo nakoze ikosa sindi bumusabe imbabazi yansuzugura mu rugo, ahubwo kanze musohokane.
Ubundi rero ubaye umugabo mwiza ukaba uri umugabo wakabaye umenyako iyo mbabarira ari iturufu. Kuko mubyangoye icyo nacyo cyarangoye cyane kuko numvaga nkumunyarwanda w’umugabo ngiye gusuzugurika ,umugore agiye kunsuzugura, ariko nabonye gitanga umuti mu buryo butangaje.
Impamvu gitanga umuti ni iyihe, kuko iyo umuntu yagukoreye ikosa ntago rishaka gukemuzwa n’ibintu byo gukora utaragaruka kuri rya kosa ,
wowe umubwire uti mbabarira. Nkunda kubwira abantu ngo mujye mwirinda indimi z’amahanga mugusaba imbabazi, ntago zigira imbaraga. Tekereza wenda mucyongereza ukavuga ngo SORRY hanyuma mu gifaransa mukavuga ngo pardon ubwonyine ngo usabye imbabazi, ariko mukinyarwanda biravuga ngo mbabarira.
Burya madamu aba anashaka ko ubivuga unamureba, uti rero madamu nagukoreye amakosa mbabarira. Uwo ni umuti ukomeye cyane uba umuhaye.
Isezerano.com : Urubyiruko twashingira kubiki kugirango rube rwashaka, rudashingiye ku irari ryarwo?
Pasiteri Stany : ahahaha !Umbajije ikibazo kitoroshye uvugango igihe, nta gihe ,ahubwo igihe burya ni icyubukure kandi dushingira natwe kumategeko y’Igihugu. Igihe cyubukure kirazwi kuri uwo muntu, ahubwo ni ugutangira gutekereza uti nangiye gutekereza gushaka ni ibihe nakibandaho?
Ntushingire kuri bimwe twabonye ngo ntabwo na kwimesera , cyangwa nitekere, kuko ushobora gushaka n’uwo mugore ntabigukorere kubera ubuzima murimo uwo mwanya ntawubone n’ubwo bidakwiriye ko yareka kubikora . Ariko kandi sinifuza ko umudamu ariwe usabwa gukora gusa ahubwo numugabo afite icyo amugomba.
Ariko ubwo uzi umufatiye nk’umwenda ukamuterera ipasi , ukavuga uti naguteguriye umwenda uyu munsi aho kugirango wenda ugereke akaguru ku kandi muri salon nurangiza umubwire ngo ndagusize kandi yanaguteguriye ibintu byose.
Icyo gihe rero nicyo ukwiye kwitaho cyane ukavuga ngo ibyo ansaba.
Tugaruke kuri rya jambo rivugango njyewe sinkeneye gusaba cyane ahubwo ndasabwa gutanga. Kandi murabizi ko Bibiriya ivuga ngo gutanga bihesha umugisha kuruta guhabwa. Ubwo rero wowe menya icyo usabwa ugikore. iryo banga uramutse urimenye ndakubwiza ukuri urugo rwawe rwaba urugo rwiza cyane.
Birakwiriye ko umuntu ajya gushaka akabaza Imana , agasengera urugo rwe kuko muriyi minsi Satan ari gukora umurimo ukomeye wo gusenya urugo , kuko azi neza agaciro urugo rufite , mu bushake bw’Imana.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Kuri uyu wa 18 ukuboza 2018 ubuyozi bukuru bw’Ayateke star compampany ltd bwakoranye inama n’abayobozi bose bo kumashami; n’inama ngarukamwaka yabereye muri honey in honey Motel igamije kureberahamwe ibyagezweho mu mwaka wose wa 2018 no gutegura ibizakorwa m’umwaka ukurikira wa 2019.
Ni mu gikorwa kitabiriwe n’abasaga 50 baturutse kumashami yose ya Ayateke star bagizwe n’abayobozi b’amashami(branch managers) abashinzwe tekiniki kumashami(Head of Technical Teams) abacungamutungo n’abashinzwe kwishyuza (Accountants and recovery officers)
Muri iyi nama habereyemo kumurikira umuyozi Mukuru wa company ibyagezweho kuri buri shami no kugaragaza imihigo y’umwaka utaha wa 2019; abayobozi b’amashami yose uko ari umunani(8) bakaba barahawe umwanya wo kugaragaza imigabo n’imigambi y’amashami ya AYATEKE STAR COMPANY LTD bahagarariye.
Abayobozi bamashami basobanuraga ibyakozwe banatanga imigabo n’imigambi y’umwaka utaha ku mashami bayoboye.
Nyuma yo kumva imigabo n’imigambi ku mashami atandukanye hakurikiyeho kungurana ibitekerezo kumikorere n’imikoranire myiza n’abafatabuguzi.
Abitabitabiriye iyi nama bahawe umwanya wo gutanga inyunganizi, inama n’ibitekerezo mukurushaho kunoza servisi zitangwa n’ayateke star company ltd
Mwijambo ryiganje mo gushimira ibyagezweho Umuyobozi Mukuru yagejeje kubari bitabiriye iyi nama yabasabye gukorana umurava gukomeza gutanga service nziza kubafatabuguzi no gukomeza kuba indashyikirwa n’ubunyamwuga;
Umuyobozi ushinzwe imari n’ubutegetsi ibumuso (Director of Administration and Finance); Umuyobozi Mukuru (Managing Director) n’umuyobozi mukuru wungirije (Deputy Managing Director)
nyuma yiyi nama y’abayobozi ba Ayateke Star Company hakaba harakurikiyeho gufata amafoto y’urwibutso n’ubusabane.
Umuyobozi Mukuru n’abayobozi ku mashami yose ya AYATEKE STAR Company Ltd.


text:
Mu Rwanda
Impamvu Kubaka Ibiraro Kuri Ruhurura Ya Mpazi Byadindiye
Ubwo bwisobanuraga imbere ya Komisiyo mu Nteko ishinga amategeko ishinzwe kugenzura imikoreshereze y’imari ya Leta, Ubuyobozi bw’Umujyi wa Kigali bwavuze ko nyuma gusanga amazi yazuraga agatuma ikibaya cya Nyabugogo yariyongereye kurusha uko babikekaga mbere, byatumye bazamura ingengo y’imari bari barateganyirije kubyubakisha.
Bwanavuzwe ko kuzura kw’amazi muri kiriya kibaya biterwa ahanini n’imihindagurikire y’ibihe nayo iterwa ahanini no gushyuha kw’ikirere.
Igenzura ry’imikoreshereze y’imari yagenewe umujyi wa Kigali ryakozwe n’Ibiro by’Umugenzuzi mukuru w’Imari ya Leta ryagaragaje imikoreshereze idahwitwe y’imari yagenewe kubaka biriya biraro.
Ryagaragaje ko mu Ukwakira, 2019,Umujyi wa Kigali wasinye Kontaro y’Umwaka umwe yasinyanye n’ikigo kitwa Signon Corporation Ltd cyagombaga kubaka biriya biraro ku mugezi wa Mpazi, akaba yaravugaga ko hazakoreshwa miliyari 2 Frw.
Igitarangaje ni uko nyuma ubuyobozi bw’Umujyi wa Kigali bwaje gusinyana n’iki kigo andi masezerano y’imirimo yo kubaka kiriya kigo afite agaciro ka Miliyari 4 Frw.
Uyu mushinga wagombaga kurangira mu mezi arindwi.
N’ubwo yagombaga kurangira muri Mata, 2020, ayo masezerano yongerewe igihe, avuga ko imirimo yo kubaka biriya biraro izarangira tariki 01, Ukwakira, 2021.
Tariki 05, Mata, 2021 ubwo abagenzuzi bo mu Biro by’Umugenzuzi mukuru w’Imari ya Leta bajyaga kureba aho bigeze, basanze kiriya kiraro kimaze kuzura ku kigero cya 56.32%, kandi uwiyemeje kucyubaka yari yarishyuwe Miliyari 3.1Frw.
Icyo gihe bahasura basanze ikiraro cya mbere kigeze muri kimwe cya kabiri cyubahwa mu gihe imirimo yo kubaka icya kabiri itari yatangiye.
Mu kwisobanura kuri iki kibazo Umuyobozi w’Umujyi wa Kigali wungirije ushinzwe iterambere Dr Merard Mpabwanamaguru yavuze ko kuzamura ingengo y’imari yo kubaka biriya biraro yazamuwe kubera ko ubwo inyigo yabyo yakorwaga mu mwaka wa 2016, ingano y’amazi yuzura muri kiriya kibaya yarazamutse cyane.
Ngo mu mwaka wa 2016, amazi yuzuraga kuriya kibaya yanganaga na metero kibe 65 ku isogonda ariko nyuma baza gusanga yarazamutse kandi azamuka mu gihe ibikorwa byo kuhubaka byari byaratangiye.
Babibonye nyuma amazi yariyongereye ku kigero cya metero kibe 110 ziyingeraga ku isogonda.
Ibi ngo byatumye inyigo isubirwamo kugira ngo hubakwe ibiraro bikomeye bizacyemura ikibazo cy’amazi yuzura hariya mu buryo burambye.
Byatumye Umujyi wa Kigali usaba Minisiteri y’imari n’igenamigambi kuwongerera ingengo y’imari yagenewe kubaka biriya biraro, hiyongeraho miliyari 4Frw.
Umuyobozi wari uhagarariye PAC, Hon Valens Muhakwa yavuze ko ikibazo ari uko hari imishinga ya Leta yigwa nabi, bigatuma kuyisubiramo byica imibare bigahombya Leta.
Ati: “ Mwagombye kujya mubanza gutekereza kabiri mukirinda gukora imishinga itizwe neza kandi mukabibona mutinze.”
Icyakora, Mpabwanamaguru yabwiye abagize PAC ko iyo urebye uko biriya biraro biri kubakwa n’ibikoresho bibigize, ubona ko bizaba ari ibiraro bikomeye kandi byigiye hejuru mu butumburuke buhagije k’uburyo amazi atazongera kuba ikibazo muri kariya gace.
Biteganyijwe ko biriya biraro bizuzura muri Werurwe, 2022.


text:
Ibihe by’ingenzi byo gukaraba intoki buri wese akwiye kubahiriza
Yanditswe na Tumukunde Georgine
Abanyarwanda barakangurirwa kubahiriza ibihe by’ingenzi byo gukaraba intoki kugira ngo bibafashe gukumira indwara zituruka ku mwanda zitandukanye zirimo inzoka zo mu nda n’impiswi.
Mu kiganiro n’Imvaho Nshya Mukamunana Alphonsine ushinzwe Ubuzima bushingiye ku bidukikije muri Minisiteri y’Ubuzima yavuze ko imibare igaragaza ko igipimo cyo gukaraba intoki mu gihugu kikiri hasi kuko kiri kuri 5%.
Abanyarwanda bakaba bakwiye gukomeza kwirinda indwara zituruka ku mwanda, bakubahiriza ibihe byo gukaraba intoki kandi bakoresheje amazi meza n’isabune. Hifuzwa ko umuco wo gukaraba intoki wakomeza gutera imbere ukava kuri kiriya gipimo uriho ubu.
Agaruka ku bihe by’ingenzi byo gukaraba intoki, yavuze ko ari 5; umuntu aba agomba kuzikaraba avuye ku musarani, agiye gutegura amafunguro, agiye kurya, umubyeyi akazirikana no kuzikaraba igihe agiye kugaburira umwana no kumwonsa, no kuzikaraba igihe cyose zanduye.
Mukamunana yongeraho ko ubukangurambaga bukomeje kuko guhindura imyumvire bisaba guhozaho kugira ngo indwara zituruka ku mwanda zirusheho kugabanuka, dore ko ubushakashatsi bwakozwe muri 2015 (DHS 2015) bugaragaza ko mu bana bari munsi y’imyaka itandatu y’amavuko, abagera kuri 12% bahura n’impiswi nk’imwe mu ndwara zikomoka ku mwanda.
Imibare kandi yerekana ko muri rusange 18% by’Abanyarwanda ari bo bivuza indwara zikomoka ku isuku nke.
Leta y’u Rwanda yashyize ingufu mu bukangurambaga bw’isuku ku buryo imyumvire igenda ihinduka kandi abagize isuku umuco imibereho yabo yarahindutse.
Umwe mu baturage witwa Yankurije Xaverine utuye mu Kagari ka Runyinya, mu Murenge wa Hindiro mu Karere ka Ngororero, ni umubyeyi w’imyaka 54, avuga ko imibereho ye yahindutse bitewe n’ubumenyi yavomye mu bukangurambaga bw’isuku.
Yagize ati: “Kera umuntu yavaga mu bwiherero akumva ibyo gukaraba intoki nta cyo bimubwiye, ariko twasobanukiwe ko ugomba gukaraba intoki n’amazi meza n’isabune cyangwa waba uri umubyeyi ufite umwana muto, igihe yitumye umaze kumuhanagura ugomba gukaraba intoki, waba ugiye kumwonsa na bwo ukazikaraba kugira ngo utamwanduza indwara. Ikindi ni igihe ugiye gutegura amafunguro na mbere yo kurya”.
Mukamunana Alphonsine ushinzwe Ubuzima bushingiye ku bidukikije muri Minisiteri y’Ubuzima avuga ko ubuzima bw’umuntu aba abufite mu biganza bye, akaba akwiye kwita ku isuku y’intoki kuko zimufasha mu bintu byinshi.
Ati: “Ubuzima bwawe ubufite mu biganza byawe kuko ikintu cyose ugikoresha intoki, nukenera kwiyuhagira, kwambara, kwishima, nujya kurya, nujya ku bwiherero, gufura, n’ibindi byose ubikoresha intoki, ni yo mpamvu uko ubona intoki zigufasha ibintu byose n’ubuzima ugomba kubwitaho ukazikaraba kandi ukoresheje amazi meza n’isabune”.
Akangurira abantu no kwita ku isuku yo mu kanwa, isuku ku mubiri wose, iy’aho barara n’iy’aho batuye n’ahabakikije.


text:
- Mose yayoboranye imico
Kubara12:3 kimwe mu byarangaga Mose ni ugucabugufi. Yari n’ umukiranutse, umunyakuri, afite urukundo. Yari umugabo ufite kamere nziza.
1 Timoteyo 3:1-7 mu isezerano rishya, ibigenderwaho ngo ube umuyobozi byari bihanitse.
Ni iki bibiriya isaba umuyobozi w’ itorero ryo mu isezerano rishya?
- Inyangamugayo
- Kuba umugabo w’umugore umwe
- Udakunda ibisindisha
- Wirinda
- Ugira gahunda
- Ucumbikira abashyitse
- Ufite ubwenge bwo kwigisha
- Umugwaneza
- Utarwana
- Udakunda impiya
- Utugeza neza abo mu rugo rwe
- Ufite ubuhamya bwiza
- Utagira Ubugugu
- Umunyabwenge
- Udakijijwe vuba
Imana ifite ibintu bihanitse igenderaho ihitamo umuyobozi . Ntabwo dushake kuba babandi bakorera Imana maze bakajugunywa nayo.(Matayo 7:21_23) dukeneye gukoreshwa n’Imana hanyuma ikanaduhamya.
- Mose yayoboranye gusangira ihishurirwa
Umuyobozi agomba gusobanurira abo ayoboye Iyerekwa n’ibutekerezo Imana yamuhaye. Kuganira ni bumwe mu bimenywe bw’ingenzi. Kubera ko wowe uzi aho ugana ntibivuze ko nabandi bose bahazi. Rero niba ushaka ko bagukurikira ugomba, kubasobanurira neza icyo Imana yashyize ku mutima wawe.
Kuva 4:28-31. Mose yabwiye Aroni amagambo Uwiteka yamubwiye , hanyuma babibwira abakuru maze bajya kureba farawo. Iyerekwa rigomba gutangwa ( Habakuki 2:2-3). Iyerekwa rigomba kuba rirambuye abantu bakaryirukamo.
Ita ku mivugure yawe. Uburyo uvugana n’uko witwara ni iby’ingenzi niba ushaka ko abantu bakira icyo Imana yashyize ku mutima wawe.
Ntiwibwire ko kuba uzi icyo Imana irimo kuvuga cg aho urimo kujya ko abantu bose uyoboye babizi. Ugomba gusobanurira neza abantu uyoboye.
- Mose yayoboresheje biciye mu guhura n’Imana.
Umuyobozi mu bwami bw’Imana akeneye kubanza agahura n’Imana. Ukeneye kumenya Imana, ukeneye gusobanukirwa Imana, imbaraga zayo Umwuka wayo Wera. Ntabwo bigambo kuba ari amagambo gusa, ugomba guhura nayo. Atari ukubyumvana abandi ngo nawe uvuge ibyayo kandi utabizi. Mose yahuye n’Imana mu buryo budasanzwe Ku musozi Sinayi. Kuva 20:18-19. Abantu bumvise Imana ivuga maze baratinya, basaba Mose ko ariwe ubumvira Imana. Iki
Ntabwo cyaricyo cyifuzo k’Imana ko ibanga I atuma ho Mose, ariko byahindutse uburyo bwo gukorana n’Abisirayeli. Mu isezerano rishya Imana ishaka ko abantu bayo bose bumva ijwi ryayo. Kandi iki ni ingenzi ku bayobozi.
Kuva 33:11 Imana yavuganye na Mose imbonankubone. Bibiliya ni ijambo ry’Imana ariko ntiyabereyeho gusimbura ubusabane n’Imana. Ushobora gusoma bibiliya ariko ntugirane ubusabane n’Imana! Kugirana ubusabane n’Imana bisaba ikindi kintu kisumbuyeho. Bisaba kugira ubushake cg icyifuzo cyo kuyimenya, kwinjira mu kubaho kwayo. Bisaba kuyoborwa n’Umwuka Wera. Nta Mwuka Wera bibiliya yaba igitabo gikomeye gusa kidasanzwe ariko iyo hari Umwuka Were ijambo rihinduka rizima.
Kuva 33:19-23; 34:5-7 Imana yabwiye Mose ko bagiye guhura mu buryo budasanzwe. yahuye n’Imana mu buryo bukomeye natwe dukwiye gushaka icyo kintu, tukifuza guhura Nayo mu bundi buryo. Imana irashaka kuvugisha abantu bayo, Irashaka ko uyimenya.
Kuva 34:29-30 Mose yahuye n’Imana kuburyo uruhu rwe rurabagirana kubera icyubahiro cy’Imana. Abayobozi bakwiye guhura n’Imana ndetse na Mwuka Were. Ukeneye kumenya ko Imana yaguhamagaye, kandi ko yaguhaye imbaraga.
- Mose yayoboranye ihishurirwa
Hariho urwego rwo hejuru rw’abayobozi
Kubara 20:7-11 Imana yabwiye Mose kuvugisha urutare, ariko Mose yariyateshejwe umutwe n’abantu maze ararukubita. Imana yariyarigeze kubwira Mose ngo akubite urutare mbere (Kuva 17:6), ariko si kino gihe. Nubwo Mose atubashye itegeko ry’Imana, Imana yohereje amazi aturutse mu rutare.
Kubara 20:12 Imana yari yizeye Mose Ku rwego rwo hejuru. Mose rero yaratsinzwe bityo ntiyabasha kujyana ubwoko bwa Isirayeli mu gihugu cy’amasezerano.
Yakobo 3:1 ntiwihutire kuba umuyobozi, kuko abantu turi mu myanya y’ubuyobozi tuzacirwa urubanza rukomeye. Kandi nanone ntubyihunze niba warahamagawe, ariko wite Ku buremere bw’umuhamagaro.
Mose ntiyigeze acika intege ngo areke umurimo ubwo Imana yamubwiraga ko atazinjira mu gihugu cy’amasezerano. Yakomeje gukorera Imana no kuyobora abantu b’Imana. Yakomeje kujya mbere kandi yasoje afite umugisha udasanzwe.
Niba waratsinzwe mu miyoborere komeza wicika intege ngo ubireke. Imana ishobora gukomeza kugukoresha. Imana ishobora kongera kuguhagurutsa, wicika intege.
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .